Komuniti nelayan gembira terima Bantuan Khas Kewangan Aidilfitri

BACHOK, 30 Mac- Komuniti nelayan di Kelantan paling gembira dan lega dengan pemberian Bantuan Khas Kewangan Aidilfitri di umumkan Perdana Menteri, Datuk Seri Anwar Ibrahim semalam.Pengerusi Persatuan Nelayan Negeri Kelantan, Mohd Saripudin Ishak menyifatkan pengumuman itu tepat pada masanya. Beliau berkata bantuan itu dapat membantu meringankan beban para nelayan terutamanya menjelang sambutan Aidilfitri.Beliau berharap inisiatif tersebut di selaras dengan baik bagi mengelakkan berlakunya keciciran.Katanya, pihaknya sedia memainkan peranan sebagai pemudah cara antara nelayan dan agensi berkaitan bagi memastikan pelaksanaannya dapat di lakukan sebaiknya.

(Pengerusi Persatuan Nelayan Negeri Kelantan, Mohd Saripudin Ishak)

"Kami di pihak persatuan amat berterima kasih dan mengalu alukan dengan bantuan. Ia banyak membantu untuk kos barang dapur kerana kita tengok keadaan nelayan kalau di sebelah pantai timur tahun ini kita menghadapi musim tengkujuh yg panjang. Jadi kalau kata pihak kerajaan beri saguhati sekurangnya dapat meringakan beban", katanya ketika di temui RTM di Bachok  Sementara itu, Pengarah Lembaga Kemajuan Ikan Malaysia (LKIM) Kelantan, Khuzaimah Husain berkata di jangkakan kira-kira 2,000 nelayan di negeri itu akan mendapat manfaat hasil pengumuman bantuan berkenaan.  "Penerima tersebut adalah berdasarkan kepada penerima elaun sara hidup yg berdaftar dengan kita. Untuk kaedah bayaran biasanya kita akan sekalikan dengan bayaran elaun sara hidup yang di buat pada setiap bulan"Perkara ini di peringkat perbincangan dari segi kaedah pelaksanaan memang telah di laksanakan", katanyaSemalam Perdana Menteri yang juga Menteri Kewangan ketika membentangkan Rang Undang-Undang (RUU) Perbekalan 2023 (Belanjawan 2023) bagi bacaan kali kedua di Dewan Negara mengumumkan beberapa inisiatif tambahan. Antaranya, pemberian Bantuan Khas Kewangan Aidilfitri kepada 850,000 pekebun kecil getah, pesawah dan nelayan sebanyak RM200.00 yang akan menelan belanja RM170 juta.


Golongan pesawah bersyukur bakal terima Bantuan Khas Aidilfitri RM200

KOTA BHARU, 30 Mac - Golongan pesawah di Kelantan bersyukur dan berterima kasih apabila Perdana Menteri, Datuk Seri Anwar Ibrahim mengumumkan Bantuan Khas Kewangan Aidilfitri sebanyak RM200.Azmi Yaakub, pesawah dari Kampung Budi, Kota Bharu berkata, pengumuman yang dibuat oleh Perdana Menteri semalam memberi kelegaan kepadanya sekeluarga.Katanya, bantuan khas kewangan Aidilfitri itu cukup bermakna dan dapat digunakan untuk menyempurnakan kelengkapan hari raya mereka sekeluarga.Beliau berkata, walaupun RM200 ianya cukup untuk menampung apa yang terkurang bagi menyambut Hari Raya Aidilfitri nanti."Alhamdulillah saya bersyukurlah di atas bantuan yang kerajaan bagi sebanyak RM200 jadi kami sebagai petani ini boleh menampung (perbelanjaan) untuk Hari Raya ini walaupun dengan RM200 jadi kami bersyukurlah," kata Azmi.

"Sukalah sebab boleh membantulah sedikit, kerana sekarang ini kan musim kemarau dah bermula, jadi boleh tambah lah sedikit pendapatan, boleh beli baju raya anak," jelas Muhammad Ramli."Perasaan saya gembira dan terima kasih tak terhinggalah kepada kerajaan hari ini jadi kalau boleh berterusanlah dan kalau boleh saya nak minta kerajaan tambah lagilah insentifnya," menurut Yusof Muda.Semalam, kerajaan bersetuju untuk menyalurkan Bantuan Khas Kewangan Aidilfitri sebanyak RM200 kepada 850,000 pekebun kecil getah, pesawah dan nelayan ketika membentangkan Rang Undang-Undang (RUU) Perbekalan 2023 bagi bacaan kali kedua di Dewan Negara.Perdana Menteri berkata ia adalah tambahan kepada bantuan yang diumumkan kepada golongan itu dalam Belanjawan 2023 yang dibentangkan bulan lalu.


JOHOR BAHRU, 30 Mac- Pemberian sagu hati RM300 kepada lebih 200,000 sukarelawan daripada pasukan sukarelawan Jabatan Sukarelawan Malaysia (RELA), Angkatan Pertahanan Awam, sukarelawan polis dan bomba disambut baik. Bantuan pertama kali diberikan itu, jelas menghargai jasa dan sumbangan sukarelawan yang komited membantu negara, ketika berdepan situasi getir seperti banjir. Di Johor, penerima sagu hati menyatakan penghargaan kepada kerajaan yang memandang tinggi, khidmat bakti diberikan para sukarelawan."Syukur alhamdulillah kepada perdana menteri kerana memberi sagu hati RM300 menerusi Belanjawan 2023 kepada sukarelawan bersempena Hari Raya Aidilfitri. Terima kasih banyak-banyak. Alhamdulillah dapat kita membantu keluarga untuk sambut Hari Raya Aidilfitri," luah Muhamad Sabani Amir. "Alhamdulillah, terima kasih kepada perdana menteri atas keprihatinan kepada kami sukarelawan. Kami sangat-sangat bersyukur dengan keprihatinan ini. Sekurang-kurangnya dapat membantu serba sedikit perbelanjaan kami," kata Fadzilah Hashim."Dengan peruntukan ini kita boleh tambah sebab sekolah pun baru naik. Kita perlu duit beli barang sekolah. Kali ini duit ni boleh buat perayaan sederhana untuk Aidilfitri," ujar Norwahida Elias Ahad. "Yang penting ia menyuntik semangat untuk sukarelawan anak-anak muda terutamanya untuk sama berkecimpung khidmat sukarela membantu masyarakat dan negara," kata Pengerusi Kawasan Rukun Tetangga, Mohd Hashim Marsidi.

(Sukarelawan lega terima baik sagu hati RM300)


Ab Rauf dicalonkan Ketua Menteri Melaka baharu

KUALA LUMPUR, 30 Mac- Presiden UMNO, Datuk Seri Dr Ahmad Zahid Hamidi mengesahkan anggota Dewan Undangan Negeri Tanjung Bidara, Datuk Seri Ab Rauf Yusoh dicalonkan sebagai Ketua Menteri Melaka yang baru.Pengerusi Badan Perhubungan UMNO Melaka tersebut menggantikan Datuk Seri Sulaiman Md Ali yang dimaklumkan mempunyai masalah kesihatan.

(Presiden UMNO, Datuk Seri Dr Ahmad Zahid Hamidi)

"Saya sudah mengutuskan warkah kepada TYT Melaka untuk menerima peletakan jawatan Ketua Menteri dan dengan ini parti mencadangkan melalui warkah itu Datuk Seri Rauf sebagai Ketua Menteri yang baharu," katanya.Berhubung status Ahli Majlis Mesyuarat Kerajaan Negeri, EXCO pula, Datuk Seri Dr Zahid berharap kerajaan negeri Melaka dapat menerima semangat Kerajaan Perpaduan yang menjadi Kerajaan Persekutuan.Beliau menjelaskannya dalam sidang media selepas mempengerusikan Majlis Pembangunan Usahawan dan perusahaan mikro, kecil dan sederhana (PMKS) Kebangsaan (MPUPK), di Bangunan Parlimen.


Kerajaan tangguh pelaksanaan cukai jualan LVG

KUALA LUMPUR, 30 Mac- Kementerian Kewangan bersetuju untuk menangguhkan pelaksanaan cukai jualan ke atas barang bernilai rendah (LVG) dari 1 April 2023 ke suatu tarikh yang akan ditetapkan kelak.Timbalannya, Datuk Seri Ahmad Maslan berkata, penangguhan tersebut adalah bagi mengambil kira keperluan pihak industri yang memerlukan tempoh masa yang secukupnya untuk membuat persiapan sewajarnya sebelum cukai berkenaan dilaksanakan."Ia (penangguhan) bagi mengambil kira keperluan pihak industri yang memerlukan tempoh masa yang secukupnya terutama bagi Perusahaan Mikro, Kecil dan Sederhana (PMKS) untuk membuat persediaan sewajarnya dari segi penyelarasan ke atas model perniagaan, penambahbaikan ke atas sistem komputer, pelaksanaan latihan dan penyediaan dokumentasi."Cukai ini nanti akan dikutip oleh Jabatan Kastam Diraja Malaysia (JKDM). Draf panduannya boleh dilihat menerusi portal di www.kastam.gov.my," katanya ketika menjawab pertanyaan Ahli Parlimen Gopeng, Tan Kar Hing di Dewan Rakyat hari ini.Tambahnya lagi, unjuran awal kutipan hasil cukai jualan LVG kepada negara adalah sebanyak RM200 juta pada tahun pertama pelaksanaan dengan dijangka akan memberi tambahan hasil yang lebih besar pada tahun-tahun berikutnya berdasarkan senario perkembangan pesat ekonomi e-dagang pada masa kini.Pada masa sama, beliau memberitahu, kutipan cukai daripada hasil Kerajaan Persekutuan pada tahun 2023 adalah sebanyak RM218.3 bilion berbanding tahun lalu, iaitu RM208.8 bilion.Hasil Kerajaan Persekutuan bagi tahun 2022 adalah berjumlah RM294.4 bilion, lebih tinggi dari tahun 2021 iaitu RM233.8 bilion."Hasil Kerajaan Persekutuan bagi tahun 2021 adalah berjumlah RM233.8 bilion. Daripada jumlah tersebut, hasil cukai adalah sebanyak RM173.7 bilion atau 11.2% kepada Keluaran Dalam Negeri Kasar (KDNK)."Sementara itu, bagi tahun 2023 adalah berjumlah RM291.5 bilion. Daripada jumlah tersebut, hasil cukai adalah sebanyak RM218.3 bilion atau 11.6% kepada KDNK," katanya ketika menjawab pertanyaan Ahli Parlimen Titiwangsa, Datuk Seri Johari Abdul Ghani.Tambahnya lagi, jumlah KDNK tahun ini ialah sekitar RM1.9 trilion daripada enam tahun purata jumlah hasil cukai kepada KDNK ialah 11.55%.


Pelbagai inisiatif, latihan disediakan bantu belia bergelar usahawan

(Timbalan Menteri Pembangunan Usahawan dan Koperasi, Saraswathy Kandasami ketika menjawabpertanyaan di Dewan Negara hari ini)

KUALA LUMPUR, 30 Mac - Pelbagai inisiatif dan latihan disediakan oleh agensi di bawah Kementerian Pembangunan Usahawan dan Koperasi (KUSKOP) dalam membantu belia bergelar usahawan.Timbalan Menterinya, Saraswathy Kandasami berkata antaranya Program Latihan Intensif Dalam Talian Bagi Usahawan Generasi Baharu (N-GENE) berjaya melatih seramai 2,300 usahawan muda dan Program Latihan Asas Keusahawanan (ETR 101), seramai 5,767 belia berjaya mendapatkan asas pendedahan dan kemahiran keusahawanan."Program Usahawan Perantis (SPACE) yang telah melatih seramai 300 orang graduan di peringkat institusi pengajian tinggi dan yang telah menerima latihan bagi pembangunan produk. Daripada jumlah tersebut, seramai 28 orang peserta layak diberikan geran selepas tamat program mengikut kriteria yang ditetapkan dan program-program lain yang memberi pendedahan awal mengenai inisiatif kebolehpasaran dan keusahawanan adalah Program Kembara Kerjaya dan Program Latihan Penempatan Kerjaya dan Keusahawanan Bagi Graduan TVET (GRACE)," kata Saraswathy ketika menjawab pertanyaan ahli Dewan Negara, Datuk Dr. Nuing Jeluing di Dewan Negara, di sini hari ini.

Dalam pada itu, seramai 7,183 orang usahawan belia bumiputera,mendapat manfaat di bawah Program Tunas Usahawan Belia Bumiputera (TUBE) SME Corp.  Manakala daripada jumlah tersebut, seramai 6,986 orang usahawan belia telah mendaftarkan perniagaan dan mendapat geran permulaan perniagaan sebanyak RM100.3 juta dan telah mewujudkan sebanyak 12,686 peluang pekerjaan baharu.


Ramadan: Arab Saudi sumbang kurma,  Al-Quran dan tajaan majlis berbuka puasa

PUTRAJAYA, 30 Mac- Penjaga Dua Tanah Haram, Raja Salman Abdul Aziz Al-Saud berkenan menyumbang 35 tan kurma dan 17,000 naskhah Al-Quran kepada umat Islam di Malaysia sempena bulan Ramadan.Selain itu, kerajaan Arab Saudi turut menaja majlis berbuka puasa nasi mandy ayam untuk 15,000 orang sempena bulan mulia ini. Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata, Malaysia merasa bertuah kerana sentiasa dipilih oleh kerajaan Arab Saudi untuk menjadi sebahagian daripada program ini. "Bagi pihak kerajaan Malaysia, saya mengucapkan setinggi-tinggi terima kasih kepada Penjaga Dua Tanah Haram Raja Salman Abdul Aziz Al-Saud dan sentiasa mendoakan agar baginda sentiasa diberikan  kesihatan berpanjangan serta keberkatan daripada Allah."Saya sentiasa mendoakan supaya hubungan akrab antara kedua-dua negara, Malaysia dan Arab Saudi, akan terus diperkukuh silaturahim seperti yang dikehendaki oleh agama," katanya.

(Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar)

Beliau ditemui selepas menerima simbolik penyerahan hadiah tersebut di Kompleks Islam Putrajaya yang disampaikan oleh Timbalan Duta Besar Arab Saudi di Kuala Lumpur, Dr. Saleh Ali Ismail Bedaiwi. Turut hadir pada majlis itu ialah Setiausaha Bahagian Hal Ehwal Pejabat Kementerian Hal Ehwal Islam Arab Saudi di Luar Negara merangkap Pemangku Atase Agama Kedutaan Arab Saudi di Kuala Lumpur Syaikh Abdul Wahab Abdullah Al-Qahtan.Malaysia telah menerima sumbangan di bawah program hadiah berkenaan sejak lebih 20 tahun lepas.


Tujuh PATI guna surat UNHCR meragukan ditahan

(PATI warga Myanmar yang ditahan dalam feri penumpang dari Langkawi ke Kuala Kedah di Alor Setar)

KUALA KEDAH, 30 Mac- Empat lelaki dan tiga wanita disyaki pendatang asing tanpa izin (PATI) warga Myanmar ditahan dalam satu pemeriksaan yang dilakukan ke atas sebuah feri penumpang di kedudukan 1.08 batu nautika barat daya muara Kuala Kedah pada pukul 9.45 pagi semalam.Pengarah Zon Maritim Kuala Kedah, Komander Maritim Noor Azreyanti Ishak berkata, hasil maklumat risikan, mereka didapati menaiki feri penumpang terbabit dalam perjalanan dari Pulau Langkawi menuju ke Kuala Kedah tanpa membawa dokumen pengenalan diri yang sah.Anggota penguat kuasa mendapati mereka hanya memiliki salinan surat permohonan Suruhanjaya Tinggi Pertubuhan Bangsa Bersatu bagi Pelarian (UNHCR) yang meragukan berikutan permohonan pemilikan kad terbabit telah dihentikan.Kesemua PATI terbabit disyaki telah melakukan kesalahan di bawah seksyen 6(1)(c) Akta Imigresen 1959/63 (pindaan 2002) yang memperuntukkan hukuman denda tidak lebih dari RM10,000 atau penjara tidak lebih lima tahun atau kedua-dua sekali dan sebat tidak lebih dari enam kali sebatan, jika disabit kesalahan.Mereka dibawa ke Pejabat Zon Maritim Kuala Kedah untuk siasatan lanjut.

(PATI yang ditahan akan disiasat Seksyen 6(1)(c) Akta Imigresen 1959/63 (pindaan 2002))


Ketua Menteri Melaka yang baharu angkat sumpah esok

(Datuk Seri Sulaiman Md Ali telah menghantar surat peletakan jawatan Ketua Menteri Melaka ke 12/ BERNAMA)

MELAKA, 30 Mac- Ketua Menteri Melaka yang baharu akan mengangkat sumpah jawatan esok.Setiausaha Kerajaan Negeri Melaka, Datuk Zaidi Johari dalam satu kenyataan, memaklumkan Yang Dipertua Negeri Melaka Tun Mohd Ali Rustam telah menerima surat peletakan jawatan Ahli Dewan Undangan Negeri (ADUN) Lendu Datuk Seri Sulaiman Md Ali sebagai Ketua Menteri Melaka.Menurut Zaidi, sehubungan itu, berdasarkan Perenggan (a) Fasal 2, Perkara 7 Perlembagaan Negeri Melaka, Yang Dipertua Negeri Melaka hendaklah melantik seorang ADUN sebagai Ketua Menteri Melaka yang baharu untuk mengetuai Majlis Mesyuarat Kerajaan Negeri Melaka.“Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Yang Amat Berhormat Ketua Menteri Melaka ke-13 adalah dijadualkan berlangsung pada 31 Mac 2023, Jumaat bersamaan 9 Ramadan 1444H di Dewan Sri Utama, Pejabat Tuan Yang Terutama Yang Dipertua Negeri Melaka pukul 3 petang,” menurut kenyataan itu.

(Setiausaha Kerajaan Negeri Melaka, Datuk Zaidi Johari/ BERNAMA)

Spekulasi pertukaran Ketua Menteri Melaka mula dilaporkan media sejak semalam susulan tular di aplikasi WhatsApp maklumat mengenai istiadat mengangkat sumpah jawatan Ketua Menteri yang baharu bakal berlangsung Jumaat ini.Antara nama yang disebut-sebut menggantikan Sulaiman sebagai Ketua Menteri Melaka yang baharu ialah ADUN Tanjung Bidara merangkap Pengerusi Badan Perhubungan UMNO Melaka, Datuk Seri Ab Rauf Yusoh.


PDRM proaktif tangani isu kesihatan mental anggotanya - Saifuddin

KUALA LUMPUR, 30 Mac - Polis Diraja Malaysia (PDRM) proaktif menangani isu kesihatan mental anggotanya.Menteri Dalam Negeri, Datuk Seri Saifuddin Nasution Ismail berkata beberapa kajian berkaitan isu kesihatan mental warganya telah dijadikan rujukan utama dalam merangka tindakan pencegahan yang perlu diambil.Jelasnya, pada tahun ini Urusetia Penyelidikan dan Pembangunan PDRM sedang bekerjasama dengan Universiti Sains Islam Malaysia (USIM) untuk menjalankan kajian saringan kesihatan mental dan kesejahteraan psikologi polis bagi tempoh Januari sehingga Jun ini.Antara faktor utama anggota polis mengalami gangguan kesihatan mental ialah tekanan, status kesihatan dan persekitaran.

(Menteri Dalam Negeri, Datuk Seri Saifuddin Nasution Ismail ketika menjawab pertanyaan di Dewan Rakyat hari ini)

"Faktor tekanan tu termasuk berpunca daripada kecewa dalam perhubungan, ada masalah penyesuaian di penempatan baru, gagal mengawal daya tindak diri, kesunyian akibat berjauhan dengan keluarga dan masalah perkahwinan. Semua faktor ini menyumbang kepada tekanan, jadi oleh hal yang demikian kajian ini menemui menyumbang kepada 'stress', murung dan kebimbangan ini, maka keseluruhan langkah yang dibuat oleh polis adalah mengkaji dari semasa ke semasa modul latihan, memperhebatkan lagi program-program sedia ada khusus untuk 'address' faktor-faktor tadi secara 'precise' dan secara 'granular' bukan sekadar rambang atau pun tangkap muat," kata beliau ketika menjawab pertanyaan wakil Sri Gading, Datuk Dr. Shahruddin Md Salleh di Dewan Rakyat, di sini hari ini.Tambah Saifuddin, trend kecenderungan di kalangan petugas polis ke arah membunuh diri dikesan sejak tahun 2015.Kajian penerokaan bunuh diri dalam kalangan anggota polis telah mencatatkan tujuh kes pada tahun 2014 sehingga 2018.


Terengganu sambut baik peruntukan tambahan bagi negeri pembangkang

MARANG, 30 Mac- Terengganu menyambut baik pengumuman Perdana Menteri, Datuk Seri Anwar Ibrahim mengenai peruntukan tambahan pada Belanjawan 2023 bagi negeri itu.Menteri Besar, Datuk Seri Ahmad Samsuri Mokhtar berkata, Terengganu akan menerima kenaikan sehingga RM400.1 juta, berbanding sebanyak RM393.6 juta pada belanjawan sebelumnya.Terengganu merupakan empat negeri pembangkang yang bakal menerima peruntukan tambahan berkenaan.Sebelum ini, perdana menteri menyatakan perkara tersebut pada pembentangan Belanjawan 2023 bacaan kali kedua di Dewan Negara.Ia sekali gus menafikan dakwaan bahawa pentadbirannya memilih untuk menekan negeri yang tidak menyokong Kerajaan Perpaduan.


JAKIM sambut baik saranan tambah baik proses keluar sijil halal

PUTRAJAYA, 30 Mac- Jabatan Kemajuan Islam Malaysia (JAKIM) komited dan bersedia meneliti kaedah terbaik yang bersesuaian bagi memastikan proses pengeluaran sijil halal Malaysia menjadi lebih efisien dan efektif.Ketua Pengarahnya, Datuk Hakimah Mohd Yusoff  berkata, ia bagi memastikan dapat memenuhi kehendak pasaran tempatan dan antarabangsa tanpa mengabaikan aspek pematuhan hukum serta standard yang ditetapkan."JAKIM menyambut baik hasrat dan saranan Timbalan Perdana Menteri, Datuk Seri Dr Ahmad Zahid Hamidi yang meminta proses pensijilan halal Malaysia ditambah baik dan mengurangkan karenah birokrasi bagi memberi kemudahan kepada industri."Sebagai pihak berkuasa di bawah Akta Perihal Dagangan 2011 (APD2011) yang telah mendapat perkenan Majlis Raja-Raja, JAKIM di bawah penyelarasan Menteri di Jabatan Perdana Menteri (Hal Ehwal Agama) bersama- sama Jabatan Agama Islam Negeri (JAIN) sentiasa komited dan bersedia melaksanakan kaedah terbaik berhubung perkara itu," katanya dalam kenyataan hari ini.

Artikel berkaitan:TPM mahu sijil halal dipermudah, kurang birokrasi


Pembangunan lapan kapal selam Australia tidak dilengkapkan senjata nuklear

(Menteri Pertahanan, Datuk Seri Mohamad Hasan)

KUALA LUMPUR, 30 Mac- Pembangunan lapan kapal selam berkuasa nuklear bawah Perjanjian Keselamatan Tiga Hala (AUKUS) tidak akan dilengkapi senjata nuklear sebaliknya hanya menggunakan enjin berkuasa nuklear.Ini selari komitmen Australia menerusi Perjanjian Pengawalan Senjata Nuklear (NPT).Jaminan itu diberikan Panglima Angkatan Tentera Australia, Setiausaha Pertahanan Amerika Syarikat dan Menteri Pertahanan United Kingdom kepada Menteri Pertahanan, Datuk Seri Mohamad Hasan.“Semasa sesi penerangan tersebut saya telah menjelaskan bahawa pendirian dan prinsip Malaysia berhubung AUKUS (kerjasama tiga hala antara Australia, United Kingdom (UK) dan Amerika Syarikat) adalah tetap dan tidak berubah.“Pendirian Malaysia, menggesa agar semua pihak berkaitan, sama ada di dalam mahupun di luar pakatan AUKUS ini, untuk saling menghormati dan mematuhi sepenuhnya instrumen perundangan negara dan antarabangsa yang sedia ada.“Ia terutamanya berhubung dengan pengoperasian kapal selam berkuasa nuklear di dalam perairan negara,” katanya dalam sidang Dewan Rakyat di Parlimen.Tambahnya lagi, sebagai anggota ASEAN, Malaysia memegang prinsip untuk mengekalkan ASEAN sebagai Zon Aman, Bebas dan Berkecuali (ZOPFAN).Beliau berkata demikian bagi menjawab soalan Lim Guan Eng (PH - Bagan) yang meminta Menteri Pertahanan menyatakan pendirian Malaysia ekoran pakatan pertahanan AUKUS selepas keputusan Australia untuk membeli lapan buah kapal selam perang nuklear.


Rumah Anak Yatim Darul Aitam Walmasakin jadi perintis program pendidikan literasi digital

(Menteri Komunikasi dan Digital, Fahmi Fadzil beramah mesra bersama penghuni Rumah Anak-Anak Yatim Darul Aitam Walmasakin pada program Singgah Sahur hari ini/ Foto BERNAMA)

ALOR SETAR, 30 Mac - Kementerian Komunikasi dan Digital (KKD) akan bekerjasama dengan Pusat Ekonomi Digital (PEDi) bagi melaksanakan program pendidikan literasi digital di rumah anak-anak yatim di seluruh negara. Rumah Anak- Anak Yatim Darul Aitam Walmasakin, Alor Setar, Kedah akan menjadi perintis kepada program tersebut.Menterinya, Fahmi Fadzil berkata ia bagi memastikan anak- anak yatim mendapat peluang pendidikan dan mempunyai ilmu pengetahuan berasaskan ekonomi perniagaan digital apabila keluar dari rumah anak-anak yatim kelak. Katanya, pegawai PEDi yang terdekat akan dihantar ke rumah anak-anak yatim untuk membantu mereka menerusi program yang bersesuaian.

(Menteri Komunikasi dan Digital, Fahmi Fadzil menyampaikan sumbangan sepasang baju raya kepada anak yatim, Mohd Mukhriz Mahdzir pada program Singgah Sahur di Rumah Anak-Anak Yatim Darul Aitam Walmasakin, hari ini/ Foto BERNAMA)

"Kita akan berkerjasama dengan pihak Pusat Ekonomi Digital untuk datang dan mengadakan beberapa kelas supaya anak-anak ini bila mereka keluar nanti mereka bersedia untuk menghadapi keadaan dunia ekonomi yang banyak peluang, banyak cabaran dan dugaan, kita pastikan mereka tidak ketinggalan pengisian," kata beliau kepada pemberita selepas menyantuni anak-anak yatim dalam program Singgah Sahur di rumah anak yatim itu, di sini hari ini. Pada majlis itu, Fahmi turut menyampaikan kelengkapan baju raya dan duit raya kepada 42 penghuni rumah berkenaan. Beliau juga menyerahkan peralatan elektrik termasuk sebuah televisyen dan kipas siling bagi kemudahan mereka. Hadir sama Ketua Pengarah Penyiaran, Suhaimi Sulaiman dan Pengarah Penyiaran Negeri Kedah, Sharimah Abu Bakar.


BAKAT laksana pembungkusan barangan Aidilfitri untuk perajurit ATM yang bertugas

KUALA LUMPUR, 30 Mac - Badan Kebajikan Keluarga Angkatan Tentera (BAKAT) Angkatan Tentera Malaysia (ATM) melaksanakan pembungkusan barangan Hari Raya Aidilfitri bagi menghargai pengorbanan dan khidmat bakti setiap perwira dan perajurit ATM yang bertugas demi memastikan kedaulatan dan kesejahteraan rakyat negara ini terus terpelihara. Aktiviti pembungkusan barangan Hari Raya Aidilfitri tersebut disempurnakan Pengerusi Jemaah Tertinggi BAKAT ATM, Tengku Puteri Seri Teja, Tengku Muhaini Sultan Ahmad Shah bersama Pengerusi Jemaah BAKAT Perkhidmatan (Darat, Laut dan Udara) dan ahli BAKAT di Kem KEMENTAH, Jalan Padang Tembak, di sini, petang semalam.Aktiviti tersebut merupakan acara tahunan yang dilaksanakan oleh BAKAT ATM dan Bahagian Perkhidmatan Anggota (BPA) sejak lebih daripada 30 tahun yang lalu. Ia melibatkan pembungkusan sebanyak 300 buah beg, dilaksanakan sebagai simbolik penglibatan dan keprihatinan isteri-isteri warga tentera sebagai ahli BAKAT.

(Tengku Muhaini Sultan Ahmad Shah menerima secara simbolik daripada Asisten Ketua Staf Perkhidmatan Anggota (AKSPA), Mejar Jeneral Mohamed Fauzi Khamis, beberapa barangan sumbangan untuk dimasukkan ke dalam beg Hari Raya Aidilfitri)

Ia juga sebagai sokongan semangat dan moral bagi mereka menyambut hari lebaran tahun ini tanpa keluarga di sisi tatkala rakan yang lain dapat menyambutnya dengan penuh kegembiraan.Pelbagai sumbangan dalam bentuk kewangan dan barangan seperti produk makanan kering serta barangan keperluan lain telah diterima oleh ATM melalui syarikat atau badan korporat serta individu perseorangan, bagi menyediakan bungkusan beg Hari Raya Aidilfitri.Ia akan diedarkan kepada perwira dan perajurit ATM yang bertugas di dalam operasi dan gerakan di perbatasan tanah air mahu pun di peringkat global semasa sambutan Aidilfitri nanti.


Dua wanita maut motosikal bertembung kereta gagal potong lori

(Keadaan kereta yang gagal memotong sebuah lori hingga melanggar sebuah motosikalyang dinaiki dua wanita)

PONTIAN, 30 Mac- Dua wanita maut selepas motosikal yang dinaiki bertembung dengan sebuah kereta di Kilometer (KM) 91.6 Jalan Johor-Batu Pahat, di sini, pada pukul 1.30 petang semalam. Ketua Polis Daerah Pontian, Superintendan Mohammad Shofee Tayib berkata, kemalangan berpunca apabila kereta itu gagal memotong sebuah lori.Ia mengakibatkan kedua-dua mangsa yang datang dari arah bertentangan tidak sempat mengelak lalu melanggar hadapan kereta itu. Pemandu dan penumpang kereta terbabit hanya mengalami kecederaan ringan. Pemandu kereta itu ditahan bagi membantu siasatan mengikut Seksyen 41 (1) Akta Pengangkutan Jalan 1987.

(Motosikal yang dinaiki dua mangsa maut (atas), manakala lori (bawah) yang gagal dipotongsebuah kereta dalam kemalangan KM 91.6 Jalan Johor-Batu Pahat, semalam)


Raja Muda Perlis titip ucapan takziah kepada mangsa ribut

KANGAR, 30 Mac - Raja Muda Perlis, Tuanku Syed Faizuddin Putra Jamalullail merangkap Yang DiPertua Majlis Agama Islam Dan Adat Istiadat Melayu Perlis (MAIPs) menitipkan ucapan takziah kepada semua mangsa ribut yang terlibat di sekitar negeri Perlis petang semalam.Baginda bertitah agar kesemua mangsa dapat mengutamakan keselamatan diri dan keluarga serta mengambil langkah proaktif bagi memastikan dokumen dan barang berharga dalam keadaan selamat.Titah baginda, semua mangsa yang terlibat dinasihatkan agar dapat menyalurkan maklumat mengenai keadaan yang dihadapi kepada para pemimpin masyarakat supaya dapat mempercepatkan lagi penyaluran bantuan oleh agensi berkaitan.

(Sebanyak 149 buah rumah yang telah dilaporkan terlibat dengan kejadian ribut yang melanda seluruh negeri Perlis)

Sehingga pukul 8.50 pagi ini, sebanyak 149 buah rumah yang telah dilaporkan terlibat dengan kejadian ribut yang melanda seluruh negeri Perlis.Berdasarkan penyelarasan yang telah dilaksanakan antara pihak MAIPs dan Jabatan Kebajikan Masyarakat (JKM) Negeri Perlis, tindakan lawatan bagi mengenal pasti segala keperluan bantuan dan kaedah penyaluran sumbangan telah digerakkan bermula dari semalam.Buat masa ini, pihak MAIPs dan agensi-agensi berkaitan akan memberikan penumpuan kepada isu kediaman yang dihadapi oleh mangsa, manakala para peniaga yang terlibat disyorkan menyalurkan maklumat melalui persatuan masing-masing.


Kebakaran: Ibu hilang empat anak ketika beli juadah berbuka

(Mayat mangsa dibawa ke Hospital Pakar Sultanah Fatimah untuk bedah siasat)

MUAR, 30 Mac- Empat beradik berusia 3 hingga 8 tahun maut dalam kebakaran di Kampung Sabak Awor, di sini, Johor, kira-kira pukul 7.50 malam tadi.Ketua Polis Daerah Muar, Asisten Komisioner Raiz Mukhliz Azman Aziz berkata, kebakaran berlaku ketika ibu bapa empat beradik itu tiada di rumah.Katanya, ibu kepada keempat-empat mangsa meninggalkan rumah itu kira-kira 10 minit untuk mencari kelengkapan berbuka puasa, manakala bapa mereka sedang bekerja di sebuah restoran.Mangsa maut dikenali sebagai Puteri Aisyah Tenko To, 8, Mohd Hakim, 6, Mustakim, 4, dan Fatihah Aisyah, 3.Kesemua mereka ditemukan tidak sedarkan diri di dalam bilik air bahagian dapur kediaman itu.Setakat ini, punca kejadian dikenal pasti akibat litar pintas.Mayat mangsa dibawa ke Hospital Pakar Sultanah Fatimah untuk bedah siasat.

(Ibu bapa mangsa empat beradik yang maut dalam tragedi kebakaran di Kampung Sabak Awor,berada di Jabatan Forensik Hospital Pakar Sultanah Fatimah)


Sabah tidak iktiraf tuntutan pihak mengaku waris kumpulan Sulu

(Ketua Menteri Sabah, Datuk Seri Hajiji Noor)

PUTATAN, 29 Mac- Ketua Menteri Sabah, Datuk Seri Hajiji Noor yakin kerajaan persekutuan akan mengambil tindakan serius dan langkah konkrit bagi menyelesaikan isu tuntutan terhadap Sabah termasuk tuntutan yang dibuat oleh kumpulan Sulu.Ini kerana rakyat dan kerajaan negeri ini tidak pernah mengiktiraf sebarang tuntutan yang dibuat kumpulan yang mendakwa diri mereka waris Kesultanan Sulu.Beliau berkata, rakyat Sabah sendiri telah sekian lama memilih untuk bersama membentuk sebuah Persekutuan Malaysia melalui Perjanjian Malaysia 1963 (MA63), justeru sebarang tuntutan pihak luar terhadap Negeri di Bawah Bayu itu tidak akan diktiraf sama sekali oleh rakyat negeri itu.“Memang kita yakin (dengan Kerajaan Persekutuan) kerana kita sendiri tidak pernah mengiktiraf tuntutan (kumpulan mendakwa waris) Sultan Sulu ini,” katanya kepada pemberita selepas menyampaikan sumbangan Ramadan kepada ibu tunggal dan penduduk kurang bernasib baik di Masjid Jamek, Putatan di Kota Kinabalu, malam tadi.

(Datuk Seri Hajiji Noor menyampaikan sumbangan Ramadan kepada ibu tunggal dan penduduk kurang bernasib baikdi Masjid Jamek, Putatan di Kota Kinabalu)

Kira-kira 400 penduduk menerima sumbangan pada majlis itu.Hadir sama,Timbalan Ketua Menteri III, Datuk Shahelmey Yahya yang juga Ahli Parlimen Putatan, dan Ahli Dewan Undangan Negeri Petagas Datuk Awang Ahmad Sah Sahari.Kumpulan yang mendakwa waris Sulu sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.Dalam perkembangan lain, Hajiji berkata perlaksanaan langkah untuk menyelesaikan beberapa perkara yang belum dilaksana dalam MA63 untuk Sabah dan Sarawak akan mengukuhkan institusi negara Malaysia itu sendiri.Beliau yakin dan percaya pimpinan Perdana Menteri, Datuk Seri Anwar Ibrahim akan memberi pertimbangan sewajarnya kepada isu atau beberapa perkara yang belum dilaksana sekali gus diselesaikan oleh kerajaan persekutuan.


PDRM nafi Ayob Khan miliki akaun TikTok

KUALA LUMPUR, 30 Mac- Polis Diraja Malaysia (PDRM) menafikan sebuah akaun dalam aplikasi TikTok menggunakan nama @datukayub8 adalah milik Pengarah Jabatan Siasatan Jenayah Narkotik Bukit Aman, Datuk Seri Ayob Khan Mydin Pitchay.PDRM memaklumkan akaun berkenaan adalah palsu dengan menggunakan nama dan gambar Ayob Khan untuk menarik pengikut di aplikasi berkenaan."Orang ramai dinasihatkan supaya tidak terpedaya dengan akaun itu dan sentiasa merujuk sumber yang sah bagi mendapatkan informasi yang tepat dan sahih," menurut PDRM dalam kenyataan.Akaun berkenaan yang mempunyai lebih 80,000 pengikut memuat naik pelbagai gambar dan video berkaitan Ayob Khan yang menyarung pakaian seragam PDRM.


Isu aukus, kesihatan mental anggota polis antara tumpuan Dewan Rakyat hari ini

KUALA LUMPUR, 30 Mac - Isu berkaitan kesan pembentukan kerjasama tiga hala antara Australia, United Kingdom (UK) dan Amerika Syarikat (AS) (AUKUS) dan langkah membendung isu kesihatan mental dalam kalangan anggota polis, antara tumpuan di Dewan Rakyat hari ini. Menurut Aturan Urusan Mesyuarat menerusi laman rasmi Parlimen, Lim Guan Eng (PH-Bagan) meminta Menteri Pertahanan menyatakan pendirian Malaysia ekoran pakatan pertahanan AUKUS, iaitu Australia akan membeli lapan kapal selam perang nuklear berharga AUD368 bilion dan kesannya kepada keselamatan negara-negara ASEAN berdasarkan Zon Keamanan, Kebebasan dan Berkecuali atau ZOPFAN. Dalam sesi Waktu Pertanyaan-Pertanyaan Menteri itu, Lim juga ingin tahu sama ada lapan kapal selam perang nuklear berkenaan akan dibenarkan beroperasi dalam rantau perairan negara-negara ASEAN.Isu kesihatan mental pula akan dibangkitkan Wan Hassan Mohd Ramli (PN-Dungun) dalam sesi sama, yang meminta Menteri Dalam Negeri menyatakan langkah bagi memastikan isu itu dapat dibendung dalam kalangan anggota polis.

Hal ini terutamanya terhadap mereka yang memegang senjata api untuk memastikan anggota dapat menjalankan tugas dengan mental yang stabil.Menerusi sesi waktu pertanyaan-pertanyaan bagi jawab lisan, Mohd Syahir Che Sulaiman (PN-Bachok) pula meminta Menteri Pertanian dan Keterjaminan Makanan menyatakan usaha kementerian untuk mengembangkan aktiviti penternakan lembu bersaiz besar (lembu sado) dalam kalangan usahawan muda dan usahawan desa.Selesai sesi itu, beberapa rang undang-undang dijangka dibentangkan untuk bacaan kali kedua, antaranya Rang Undang-Undang Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023.- BERNAMA


Dua remaja perempuan maut langgar lori buat pusingan U

(Keadaan motosikal dinaiki oleh dua remaja perempuan yang terbabit dalam kemalangan maut di KM 121 Jalan Ipoh-Kuala Lumpurarah utara berhampiran Kampung Kelawar, Tanjung Malim, malam tadi)

TANJUNG MALIM, 30 Mac- Dua remaja perempuan maut selepas motorsikal dinaiki terlanggar sebuah lori di Kilometer (KM) 121 Jalan Ipoh Kuala Lumpur arah utara berhampiran Kampung Kelawar, di sini, malam tadi.Ketika kejadian kedua-dua mangsa berusia 19 tahun dalam perjalanan dari Ulu Bernam ke Slim River.Ketua Polis Daerah Muallim, Superintendan Mohd Hasni Mohd Nasir berkata, nahas berlaku apabila lori tanker berkenaan dipercayai membuat pusingan U di laluan tersebut sebelum dirempuh motosikal mangsa.Akibat pelanggaran itu, penunggang maut di tempat kejadian akibat digilis, manakala pembonceng meninggal dunia ketika menerima rawatan di Hospital Slim River.Kes disiasat di bawah Seksyen 41(1) Akta Pengangkutan Jalan 1987.Siasatan lanjut diteruskan bagi mengesan lori yang terlibat.

(Dua remaja perempuan maut rempuh lori buat pusingan-U di KM 121Jalan Ipoh-Kuala Lumpur arah utara)


Sultan Perak rasmi Masjid Al-Ikhwan

TANJUNG MALIM, 29 Mac-Sultan Perak, Sultan Nazrin Muizzuddin Shah berkenan berangkat merasmikan Masjid Al-Ikhwan Taman Bernam Baru di Tanjung Malim semalam.Keberangkatan tiba baginda disambut Menteri Besar Datuk Seri Saarani Mohamad, Setiausaha Kerajaan Negeri Datuk Ahmad Suaidi Abdul Rahim dan Mufti Perak, Datuk Dr Wan Zahidi Wan Teh.Terdahulu, Sultan Nazrin berkenan menanam pokok sebagai simbolik perasmian sebelum menghadiri majlis berbuka dan menunaikan solat berjemaah di masjid berkenaan.Masjid Al-Ikhwan mula dibina pada 13 Disember 2016 dan siap sepenuhnya pada Oktober 2020, dengan kos RM6.6 juta.

Masjid yang mempunyai ruang solat dengan kapasiti 1,500 jemaah itu turut menyediakan kemudahan parkir berbumbung, kemudahan internet dan peralatan rakaman siaran langsung berkualiti definisi tinggi (HD).

(Sultan Perak, Sultan Nazrin Muizzuddin Shah/FOTO RTM)


ANGKASA laksana strategi kurangkan kos import makanan negara

TEMERLOH, 30 Mac-Angkatan Koperasi Kebangsaan Malaysia (Angkasa) menggerakkan 14,975 koperasi di bawah agensi itu terlibat secara langsung dalam aktiviti pengeluaran makanan bagi mengurangkan kos import makanan negara.Presiden Angkasa, Datuk Seri Dr. Abdul Fattah Abdullah berkata, agensi tersebut dengan  hampir 8 juta ahli menjadi rakan kongsi kerajaan bagi menjamin bekalan mencukupi dan stabil harga di pasaran.Menurutnya lagi, Angkasa secara berterusan meneroka serta mencari peluang untuk meningkatkan pengeluaran makanan negara."ANGKASA bersama-sama koperasi sedia menenruskan usaha membantu kerajaan mengurangkan kos sara hidup disamping memastikan agar koperasi dapat memainkan peranan memastikan mengurangkan beban import yang dijangka meningkat sehingga RM100 Bilion pada tahun 2025", katanya selepas menghadiri Mesyuarat Agung Negeri (MAN) Pahang Zon 2 (2023) di Pejabat Jawatankuasa Perhubungan Angkasa Negeri (JPAN) Pahang 2, di sini.Angkasa turut mempunyai perancangan besar dalam usaha untuk mewujudkan ekosistem yang didominasi oleh koperasi dalam membantu rakyat mendepani kos sara hidup.

(Presiden Angkasa, Datuk Seri Dr. Abdul Fattah Abdullah/FOTO RTM)


MAIWP peruntuk RM1.7 juta kepada golongan mualaf

KUALA LUMPUR, 30 Mac-Majlis Agama Islam Wilayah Persekutuan (MAIWP) memperuntukkan RM1.7 juta bagi menyantuni golongan Mualaf.Menteri di Jabatan Perdana Menteri (Hal Ehwal Agama) Datuk Dr Naim Mokhtar berkata bantuan tersebut adalah hasil sebahagian daripada wang zakat yang berjaya dikumpul MAIWP melalui komitmen para pembayar zakat. "Seluruh warga MAIWP sentiasa berusaha memastikan wang zakat yang disumbangkan kepada MAIWP, disalurkan kepada mereka yang berhak. Pada masa sama juga, saya ingin mengambil kesempatan untuk mengucapkan jutaan terima kasih khusus kepada pembayar-pembayar zakat, sebab kalau pembayar-pembayar zakat di Wilayah Persekutuan kerana memberikan sumbangan yang membolehkan MAIWP dapat mengagihkan sumbangan ini kepada golongan asnaf saudara baru kita", katanya pada majlis berbuka puasa 'Rahmah Ramadan MAIWP' bagi meraikan saudara baru di Dewan Semarak Kayangan Felda, Kuala Lumpur. semalam.Pada majlis tersebut, Pertubuhan Kebajikan Islam Kebangsaan (PERKIM) menerima cek replika sebanyak RM800,000 dan juga Persatuan Cina Muslim Malaysia (MACMA) turut menerima sebanyak RM200,000.Antara NGO lain yang turut menerima cek replika ialah Pertubuhan Gerakan India Muslim Malaysia (GEPIMA) sebanyak RM200,000 dan juga Hidayah Centre Foundation yang menerima sebanyak RM350,000.Datuk Naim juga memaklumkan bahawa MAIWP telah meletakkan sasaran baharu bagi kutipan wang zakat sebanyak RM1 bilion pada tahun ini.

(Menteri di Jabatan Perdana Menteri (Hal Ehwal Agama) Datuk Dr Naim Mokhtar)


Isu warganegara: Kerajaan tidak kompromi bagi capai KPI

PUTRAJAYA, 30 Mac-Kerajaan tidak akan berkompromi atau tergesa-gesa memberi status kewarganegaraan kepada mana-mana pihak untuk mencapai sasaran Petunjuk Prestasi Utama (KPI) menjelang hujung tahun ini.Menterinya, Datuk Seri Saifuddin Nasution Ismail berkata kelulusan permohonan perlu melalui pegawai kanan kementerian dan bukan hanya melalui dirinya.“Warganegara merupakan satu anugerah tertinggi dan bila kita beri, ini bermakna negara akan bertanggungjawab ke atas individu terbabit dan dia juga perlu bertanggungjawab ke atas negara.“Saya ditemani pegawai kanan dalam membuat sebarang keputusan,” katanya ketika sesi Dialog Menteri Dalam Negeri bersama media di sini, pada Rabu.Tambah beliau, sebanyak 5,600 permohonan telah dibuat keputusan sejak memegang jawatan menteri.KDN menyasar untuk menyelesaikan sekurang-kurangnya 10,000 permohonan bagi mendapatkan status kewarganegaraan pada tahun ini.

(Menteri Dalam Negeri, Datuk Seri Saifuddin Nasution Ismail/FOTO RTM)


Kertas Kabinet NIISe dibentang April

PUTRAJAYA, 30 Mac-Kertas pembentangan kabinet berhubung hala tuju Sistem Imigresen Bersepadu Nasional (NIISe) akan dibentangkan April ini.Menurut Menteri Dalam Negeri, Datuk Seri Saifuddin Nasution Ismail, kementeriannya sedang dalam proses penyediaan kertas Kabinet tersebut.Beliau berkata, proses itu perlu memandangkan projek itu sudah berjalan dua tahun dari tarikh mula diberikan kontrak iaitu pada Mac 2021 dan sepatutnya siap pada Ogos 2025."Sebagai Menteri, saya perlu untuk mendapat gambaran yang tepat supaya berlaku adil kepada semua, projek ini nilainya RM1.2 bilion," katanya pada majlis Sesi Dialog Bersama Media di Putrajaya semalam.Tambah beliau, sebarang keputusan Kabinet berhubung NIISe untuk meneruskan atau membatalkan projek tersebut dianggap sebagai satu keputusan yang terbaik.Sebelum ini, media melaporkan Kabinet telah memutuskan untuk membatalkan projek NIISe yang diberikan kepada IRIS Information Technology Systems Sdn Bhd, yang dikaitkan dengan menantu bekas Perdana Menteri, Tan Sri Muhyiddin Yassin.Laporan berkenaan yang memetik sumber menyatakan bahawa projek itu mengalami kelewatan dan hanya 10 peratus daripada projek itu siap walaupun telah ditawarkan pada 2020.Projek NIISe telah berjalan hampir dua tahun dan sepatutnya siap Ogos 2025.


Zahid sahkan Sulaiman letak jawatan

BENTONG, 30 Mac-Presiden UMNO, Datuk Seri Dr Ahmad Zahid Hamidi mengesahkan sudah menerima surat peletakan jawatan Ketua Menteri Melaka, Datuk Seri Sulaiman Md Ali.Ahmad Zahid yang juga Timbalan Perdana Menteri berkata, Sulaiman sudah menyerahkan surat peletakan jawatan itu pada pertemuan di pejabatnya di Parlimen, semalam."Saya ingin mengesahkan bahawa saya telah menenrima surat perletakan jawatan Ketua Menteri Melaka. Saya akan menghadap TYT(Tuan Yang Terutama) Melaka Tun Dr Ali Rustam untuk mempersembahkan nama calon yang bersesuaian bagi menggantikan Ketua Menteri Melaka Yang baharu", katanya pada sidang media di Majlis Santunan Kasih Ramadan di Masjid Al Falah, Bentong malam tadi.Bagaimanapun, Datuk Seri Dr Ahmad Zahid tidak memaklumkan bila beliau akan menghadap Yang Dipertua Negeri Melaka Tun Mohd Ali Rustam mahupun jumlah nama individu yang akan dikemukakan dalam senarai berkenaan. Sementara itu, Exco Kanan Pelaburan, Perindustrian, Pembangunan Koperasi dan Usahawan Negeri Melaka, Datuk Seri Ab Rauf Yusoh enggan mengulas lanjut ketika diminta mengulas mengenai pertukaran jawatan Ketua Menteri yang akan dibuat Jumaat ini."Saya tidak boleh mengulas spekulasi ini. Kita tunggu pengumuman rasmi. Saya tidak tahu hal ini dan jangan tanya saya", katanya ketika ditemui selepas Mesyuarat Badan Perhubungan Umno Negeri di Seri Negeri, Ayer Keroh malam tadi.Sebelum ini, media melaporkan Sulaiman dijangka meletak jawatan esok dengan nama Pengerusi Badan Perhubungan UMNO Melaka yang juga Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh kembali disebut bakal dilantik sebagai Ketua Menteri baharu.

(Presiden UMNO, Datuk Seri Dr Ahmad Zahid Hamidi/FOTO RTM)


Ribut: 117 buah rumah terjejas

KANGAR, 29 Mac-Angin kencang dan hujan lebat yang melanda Perlis kira-kira pukul 4.30 petang sehingga 10.50 malam tadi menyebabkan 117 buah rumah rosak apabila bumbung diterbangkan angin, struktur runtuh serta dihempap pokok yang tumbang.Kangar dan Arau terjejas teruk melibatkan 18 kawasan antaranya Kampung Baru, Taman Intan, Taman Datuk Setia, Repoh, dan Tok Kuning.Menurut Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor, pihaknya telah turun ke lokasi bagi mendapatkan anggaran sebenar kerosakan dan jumlah rumah terlibat.Bantuan membaiki kediaman dan keperluan berkaitan akan disalurkan segera pihak MAIPs, Jabatan Kebajikan Masyarakat dan Pengurusan Masjid mengikut kariah mangsa terlibat selepas laporan polis dibuat.Pihak MAIPs menyeru mereka yang terjejas untuk segera membuat laporan polis serta memaklumkan kepada wakil MAIPs di Kariah bagi tindakan segera.

(117 buah rumah rosak akibat ribut di Perlis/FOTO RTM)


Tok Mat berbuka puasa bersama warga TUDM di Pangkalan Udara Sendayan

SENDAYAN, 29 Mac-Menteri Pertahanan, Datuk Seri Mohamad Hasan hari ini menghadiri majlis berbuka puasa bersama kira-kira 500 orang warga Tentera Udara Diraja Malaysia (TUDM) di Pusat Islam, Pangkalan Udara Sendayan, Bandar Sri Sendayan hari ini.Kehadiran beliau bersama isteri, Datin Seri Raja Salbiah Tengku Nujumudin disambut oleh Panglima Tentera Udara, Jeneral Tan Sri Mohd. Asghar Khan Goriman Khan dan Timbalan Panglima Tentera Udara, Leftenan Jeneral Datuk Seri Muhamad Norazlan Aris.Pangkalan Udara Sendayan merupakan lokasi pertama beliau bersama warga Angkatan Tentera Malaysia (ATM) dalam majlis berbuka puasa tahun ini.Pada majlis tersebut, Datuk Seri Mohamad turut menyempurnakan penyampaian sumbangan kebajikan kepada 50 orang daripada lima kategori penerima termasuk asnaf, anak-anak istimewa (orang kurang upaya), pesakit kronik yang terdiri daripada warga TUDM dan waris, balu dan saudara baharu. Sumbangan yang disampaikan merupakan inisiatif melalui Yayasan Lembaga Tabung Angkatan Tentera (LTAT) dalam membantu meringankan beban mereka yang memerlukan khususnya warga ATM dalam suasana menyambut Ramadan.Mohamad kemudian turut bersama-sama menunaikan solat Maghrib seterusnya menikmati jamuan makan sebelum menunaikan solat Isyak serta solat sunat tarawih berjemaah yang diimamkan oleh Pegawai Staf 1 Agama, Markas Tentera Udara, Leftenan Kolonel Salahuddin Safeie.

(Menteri Pertahanan, Datuk Seri Mohamad Hasan bersama warga warga Tentera Udara Diraja Malaysia (TUDM) di Pusat Islam, Pangkalan Udara Sendayan, Bandar Sri Sendayan)


Zahid santuni golongan asnaf di Pahang

BENTONG, 29 Mac- Hampir 1,500 orang yang terdiri daripada anak-anak yatim, pusat tahfiz, asnaf dan masyarakat setempat telah diraikan dalam satu majlis iftar yang diadakan di Masjid Al-Falah, Kampung Lebu, Bentong, Pahang hari ini. Pahang menjadi lokasi kelima daripada 13 negeri bagi penganjuran Majlis Santuni Kasih Ramadan oleh Kementerian Kemajuan Desa dan Wilayah (KKDW).Majlis yang dihadiri Menteri Kemajuan Desa dan Wilayah yang juga Timbalan Perdana Menteri, Dato’ Seri Dr Ahmad Zahid Hamidi bertujuan merapatkan jalinan ukhwah di antara kementerian berkenaan dengan masyarakat setempat.Dalam majlis itu, KKDW turut menyerahkan bantuan kit peralatan dan kursus ‘Quick Win’ KEMAS kepada 10 peserta dalam bidang jahitan dan masakan dengan jumlah keseluruhan bantuan sebanyak RM20,000.Ia bagi membantu peserta menjana pendapatan sendiri selain meneruskan perniagaan masing-masing.

Dalam majlis berkenaan turut terlibat Pihak Berkuasa Kemajuan Pekebun Kecil Perusahaan Getah (RISDA) yang melaksanakan tanggungjawab sosial dengan menyampaikan peruntukan sebanyak RM9,000 di bawah Bantuan Imarah Masjid kepada tiga buah masjid dan Jabatan Kemajuan Orang Asli (JAKOA) yang memberi sumbangan tunai dan hamper raya kepada 10 orang saudara baru Islam daripada masyarakat orang asli Pahang.  Majlis Santunan Kasih KKDW berikutnya akan diadakan di Johor, Perak, Wilayah Persekutuan, Kedah, Perlis, Negeri Sembilan, Sabah, Kelantan dan berakhir di Sarawak.


Bantuan khas kewangan sukarelawan tanda pengiktirafan, penghargaan

KUALA LUMPUR, 29 Mac- Bantuan Khas Kewangan Aidilfitri yang diberi kepada lebih 200,000 anggota sukarelawan keselamatan yang diumum Perdana Menteri, tanda pengiktirafan dan penghargaan buat golongan itu. Menyifatkan mereka tidak mempunyai 'gaji tetap', bantuan itu pastinya meringankan beban kewangan mereka menjelang Aidlifitri. Penganalisis Ekonomi Putra Business School, Universiti Putra Malaysia (UPM), Profesor Madya Dr Ahmed Razman Abdul Latiff berkata insentif itu pastinya menjadi satu motivasi kepada sukarelawan keselamatan untuk terus memberi perkhidmatan terbaik dalam memastikan keamanan negara.

(Penganalisis Ekonomi Putra Business School, Universiti Putra Malaysia (UPM), Profesor Madya Dr Ahmed Razman Abdul Latiff)

"Kita juga harus mengiktiraf peranan mereka yang amat penting dalam membantu memastikan negara aman dan selamat. Walaupun ini adalah bantuan khas aidilfitri, diharapkan golongan ini tidak akan dilupakan untuk tahun-tahun mendatang. Mungkin ini akan dapat dijadikan satu imbuhan tetap kepada mereka setiap tahun di dalam Belanjawan seperti yang diterima pesara kerajaan kerana sumbangan mereka ini penting dalam pembangunan negara", katanya. Profesor Madya Dr Ahmed Razman berkata demikian ketika dihubungi Berita RTM.


Harga petrol, diesel kekal bagi tempoh 30 Mac hingga 5 April

KUALA LUMPUR, 29 Mac- Harga runcit petrol RON97 dan RON95 serta diesel kekal tidak berubah bagi tempoh 30 Mac hingga 5 April. Kementerian Kewangan (MOF) dalam kenyataan hari ini memaklumkan harga RON97 kekal pada RM3.35 seliter, RON95 (RM2.05) dan diesel (RM2.15).“Bagi melindungi pengguna daripada kesan kenaikan harga minyak dunia di pasaran global, kerajaan masih mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk berkenaan telah melebihi harga siling yang ditetapkan,” menurut kenyataan itu.Kenyataan itu juga memaklumkan kerajaan akan terus memantau kesan perubahan harga minyak mentah dunia dan mengambil langkah yang bersesuaian bagi memastikan kebajikan dan kesejahteraan rakyat terus terpelihara.- BERNAMA


Lebih 4,000 Hab Gentian Optik PoP dibina

PADANG TERAP, 29 Mac- RM4.6 billion diperuntukan untuk membina 4,323 Hab Gentian Optik Point Of Presence (PoP) di sekolah luar bandar di seluruh negara.Menteri Komunikasi dan Digital, Fahmi Fadzil berkata, perlaksanaan projek tersebut dibahagikan kepada dua fasa.Fasa pertama melibatkan 677 PoP yang yang bermula 2021 dan sehingga kini.Manakala, fasa kedua melibatkan 3,693 PoP yang dilaksanakan pada tahun lalu hingga 2025.Projek ini bertujuan untuk menyediakan kemudahan gentian optik di kawasan sekitar sekolah, kediaman, premis perniagaan, komersial dan industri.

"Harapan saya dengan adanya jalur lebar berkelajuan tinggi yang dapat disampaikan bukan hanya ke sekolah-sekolah luar bandar tetapi juga di kawasan sekitarnya ini membolehkan warga dan lebih ramai di Kedah amnya rakyat Malaysia untuk mendapat perkhidmatan akses internet untuk kita kurangkan apa yang disebut jurang atau kesenjangan digital," katanya.Beliau berkata kepada pemberita selepas merasmikan Hab Rangkaian Gentian Optik Point Of Presence (PoP) Zon Utara di SMK Padang Terap, Padang Sanai, Kedah.Di Kedah sebanyak 55 buah sekolah di luar bandar telah dipasang PoP.


Peniaga harus manfaatkan kewujudan PEDi

ALOR SETAR, 29 Mac- Golongan muda terutama mereka yang baru berkecimpung dalam dunia perniagaan perlu memanfaatkan kewujudan Pusat Ekonomi Digital (PEDi) bagi mengembangkan perniagaan masing-masing. Ahli Dewan Undangan Negeri (ADUN) Suka Menanti, Datuk Zamri Yusuf berkata, berdasarkan pemantauan yang dilakukan, masih ramai yang belum menggunakan kemudahan tersebut. Malah ada yang tidak menyedari tentang kewujudan PEDi di kawasan mereka. Beliau berkata, sejak diwujudkan, PEDi telah berjaya melahirkan ramai usahawan yang menggunakan aplikasi digital untuk memasarkan produk masing-masing. "Insya-Allah saya akan bantu mempromosi supaya mereka datang ke sini dapatkan kelebihan serta manfaat yang ada bagi membolehkan mereka tambah baik sebab ekonomi ini kita tengok tadi testimoninya jelas bukannya cerita atas kertas, bukan kertas kerja. "Memang orang yang sudah buat kerja betul, sudah tingkatkan perniagaan dia jadikan digital. "Kita tak cerita sampai RM5,000 la, kalau RM300 itu dijadikan RM1,500, RM2,000 sudah cukup untuk sara hidup di Kedah ni.

(Ahli Dewan Undangan Negeri Suka Menanti, Datuk Zamri Yusuf)

"Jadi saranan saya supaya orang Kedah, orang Alor Setar dan orang-orang yang berdekatan dengan PEDi di tempat-tempat yang ada khsusunya di Seberang Terus datanglah lepas ni untuk manfaatkan kelebihan yang ada di sini," katanya. Beliau berkata kepada pemberita selepas menghadiri lawatan kerja Menteri Komunikasi dan Digital, Fahmi Fadzil ke PEDi RP Seberang Terus, di sini. DUN Suka Menanti mempunyai dua buah PEDi iaitu PEDi RP Seberang Terus dan PEDi Flat Gemilang, Mergong.


RM30 billion nilai jualan diunjur sehingga tahun 2028

PUTRAJAYA, 29 Mac- Sumbangan Industri jualan langsung negara diunjur mencecah RM30 billion nilai jualan menjelang tahun 2028.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, sasaran itu berdasarkan prestasi dan pencapaian semasa industri yang berpotensi untuk terus dikembangkan.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Mengikut Laporan Jualan peruncitan Jualan Langsung Global 2020, Malaysia kini berada di kedudukan nombor enam di dunia dan nombor empat di rantau Asia Pasifik.Pengiktirafan itu merupakan pencapaian unggul negara dalam meletakkan ia setanding dengan industri jualan langsung lain seperti Amerika Syarikat dan Korea Selatan."KPDN mengunjurkan dalam masa 5 tahun kita boleh mencapai RM 30 Billion. Itu sasaran kita dan kita akan sentiasa memantau syarikat jualan langsung ini untuk mereka terus maju kehadapan," katanya.Tambahnya, industri jualan langsung merekodkan RM27.03 billion nilai jualan pada 2021 iaitu peningkatan 5.3 peratus berbanding RM25.67 billion pada tahun sebelumnya.Ia didorong oleh sektor Jualan Kosmetik dan produk kesihatan yang menjadi penyumbang terbesar dalam industri tersebut.Beliau bercakap dalam sidang media selepas menyampaikan geran kajian, pembangunan, dan/atau pengkomersilan (R&D&C) Program Khazanah Alam Industri Jualan Langsung serta penyerahan lesen Jualan Langsung di Putrajaya.Sebanyak 8 syarikat jualan langsung dan 1 badan berkanun menerima geran R&D&C.14 syarikat menerima lesen baharu dan 54 syarikat menerima lesen pembanhauruan.


KKD saran lebih ramai ceburi PEDi

ALOR SETAR, 29 Mac- Kementerian Komunikasi dan Digital (KKD) berhasrat untuk menarik lebih ramai lagi masyarakat terlibat dalam ekonomi digital melalui platform Pusat Ekonomi Digital (PEDi) yang berpotensi memajukan ekonomi rakyat terutamanya golongan muda. Menteri Komunikasi dan Digital, Fahmi Fadzil berkata, pemikiran terhadap operasi PEDi itu perlu diubah sebagai pemangkin ekonomi digital dan bukannya hanya menjadi pusat internet komuniti.  Fahmi berkata, kementeriannya juga akan meneliti kemungkinan untuk menambah baik Program Pemerkasaan Pendigitalan Usahawan Kecil (PUPUK) dengan mengambil kira beberapa penambahbaikan berdasarkan perkembangan teknologi semasa. "Saya lihat terutama dalam kalangan anak muda, potensi ekonomi digital ini sangat dekat dan memang sangat membantu mereka memahami cara hendak menjual secara online."Pendapatan dia mungkin RM600 tapi setelah mereka tahu caranya ada yang berpendapatan RM5,000 ke atas. "Jadi potensi dia sangat tinggi. Sekarang saya teliti mungkin kita hendak ubah sikit program yang ada iaitu program PUPUK untuk mengambil kira beberapa penambahbaikan dan beberapa perkembangan dalam teknologi," katanya. Beliau bercakap kepada pemberita selepas melawat PEDi Seberang Terus, di sini.

(Menteri Komunikasi dan Digital, Fahmi Fadzil)

Lawatan turut disertai Ketua Setiausaha KKD, Datuk Seri Mohammad Mentek dan Ketua Pengarah Penyiaran, Suhaimi Sulaiman. Tambah beliau, KKD merancang membuka 186 PEDi baharu di negara ini dan daripada jumlah itu sebanyak empat PEDi akan diwujudkan di empat DUN di Kedah. Setakat ini, terdapat sebanyak 911 PEDi di seluruh negara. Dalam pada itu, Fahmi berkata beliau mahu mengkaji semula kadar gaji pengurus PEDi di seluruh negara dan perkara itu akan dibincangkan bersama syarikat-syarikat telekomunikasi berkaitan.


Penjawat awam Negeri Sembilan terima RM1,000 sempena Aidilfitri

SEREMBAN, 29 Mac- Kerajaan Negeri Sembilan bersetuju memberikan Bantuan Khas Kewangan Aidilfitri sebanyak RM1,000 kepada 3,796 penjawat awam negeri yang akan dibayar pada 14 April ini.Menteri Besar Datuk Seri Aminuddin Harun berkata ia melibatkan peruntukan kewangan sebanyak RM3.796 juta.Beliau berkata, sempena menyambut Aidilfitri, kerajaan telah bersetuju untuk memberikan bantuan itu kepada semua penjawat awam negeri tidak termasuk badan berkanun, pihak berkuasa tempatan (PBT) dan syarikat berkaitan kerajaan (GLC).

(Menteri Besar Negeri Sembilan, Datuk Seri Aminuddin Harun)

“Pemberian ini juga kerana dalam Bajet 2022 kita anggarkan jumlah pendapatan diterima sekitar lebih RM400 juta tapi kita berjaya capai RM523 juta, surplus sebanyak RM31 juta, ini merupakan pendapatan yang cukup baik,” katanya kepada pemberita selepas mempengerusikan mesyuarat Exco, di sini, hari ini.Beliau berkata bantuan itu juga sebagai penghargaan kepada penjawat awam negeri selain meringankan beban kewangan mereka sempena Aidilfitri tahun ini.


120 tin arak pelbagai jenama dirampas

KOTA BHARU, 29 Mac - Majlis Perbandaran Kota Bharu Bandaraya Islam (MPKB-BRI) merampas 120 tin arak pelbagai jenama di sebuah premis di Jalan Zainal Adidin, pagi tadi kerana menjual minuman keras tanpa lesen.Yang Dipertua MPKB-BRI, Rosnazli Mohd Amin berkata, serbuan dilakukan pukul 9.30 pagi dalam satu operasi bersama Jabatan Hal Ehwal Agama Islam negeri Kelantan (JAHEAIK) dan Ibu Pejabat Polis Daerah Kota Bharu.Beliau berkata, selain merampas arak pihaknya juga turut mengeluarkan kompaun kepada peniaga terbabit.Kompaun sebanyak RM2,000 dikeluarkan mengikut Undang-Undang Kecil 15 (2) Tred Perniagaan dan Perindustrian MPKB 1989.

Beliau berkata demikian selepas operasi bersepadu Ramadan bersama JAHAEIK dan PDRM di sekitar kawasan pentadbiran MPKB-BRI.

(Gambar menunjukkan sebahagian daripada 120 tin arak yang dirampas)

Menurutnya, tujuan utama operasi bersepadu itu dilakukan bagi memantau premis yang disyaki tidak menepati waktu berniaga bulan Ramadan.


Maritim Malaysia gagalkan cubaan lima PATI, masuk negara secara haram

KOTA TINGGI, 29 Mac- Cubaan lima pendatang asing tanpa izin (PATI) warga Indonesia masuk ke negara ini secara haram melalui perairan Tanjung Bulat, Kota Tinggi, Johor, awal pagi tadi digagalkan Agensi Penguatkuasaan Maritim (Maritim) Malaysia, Zon Maritim Tanjung Sedili.Kesemua mereka termasuk seorang pembantu tekong ditahan bersama bot gentian kaca dinaiki, di kedudukan 0.3 batu nautika Tanjung Bulat, kira-kira pukul 5 pagi.Pemangku Pengarah Zon Maritim Tanjung Sedili, Komander Maritim Mohd Najib Sam berkata aset Maritim Malaysia digerakkan ke lokasi sebaik menerima makluman awam dan berjaya memintas bot berkenaan.Semua lelaki berusia 23 hingga 53 tahun itu tidak memiliki dokumen pengenalan diri yang sah.Bot dan semua PATI di siasat mengikut Akta Imigresen 1959/63 serta Akta Pemerdagangan Manusia dan Penyeludupan Migran 2007."Maritim Malaysia menegaskan dan menasihati warga Indonesia yang ingin datang ke Malaysia atau pulang ke kampung halaman terutamanya pada musim perayaan supaya menggunakan laluan yang sah mengikut undang-undang tanpa perlu menggadai nyawa," kata Komander Maritim Mohd Najib dalam kenyataan hari ini.

(Semua lelaki yang ditahan berusia 23 hingga 53 tahun dan tidak memiliki dokumen pengenalan diri yang sah/Foto Maritim)


Polis kesan pasangan suami isteri, guna kad ATM milik pesara

SHAH ALAM, 29 Mac - Polis Polis sedang mengesan dua individu yang didakwa menggunakan kad pengeluaran wang automatik (ATM) milik seorang pesara kerajaan baru-baru ini.Suspek disyaki sebagai pasangan suami isteri dan dipercayai warga tempatan Ketua Polis Daerah Kuala Langat Superitenden Ahmad Ridhwan Mohd Nor @Saleh dalam satu kenyataan berkata, mangsa yang berusia 62 tahun membuat laporan berhubung kejadian itu pada Isnin lepas. Ahmad Ridhwan berkata kejadian itu disedari mangsa rentetan insiden sebelum ini iaitu kadnya didapati tersangkut pada mesin ATM di sebuah bank di Banting, Kuala Langat sekitar 10.00 pagi, 25 Mac lepas.Ekoran itu, seorang lelaki yang tidak dikenali kebetulan berada di bank itu telah membantu dan berjaya mengeluarkan kad ATM mangsa yang juga pengadu serta diserahkan kepada pesara itu tanpa mengesyaki apa-apa."Isnin lalu sekitar 9.30 pagi, pengadu sekali lagi ke bank dan cuba untuk keluarkan wang tetapi tidak berjaya lalu terus merujuk masalah berkenaan di kaunter bank lantas mendapati kad tersebut bukanlah miliknya. "Semakan akaun pengadu mendapati terdapat 23 kali transaksi penggunaan kad tersebut dan wang sebanyak RM46,000 telah digunakan,” katanya.

Ahmad Ridhwan berkata siasatan lanjut pihaknya mendapati terdapat rakaman kamera litar tertutup (CCTV) di sebuah premis kedai menjual telefon bimbit di Kapar, Klang memaparkan sepasang individu disyaki suami isteri berusia sekitar awal 30-an telah membuat pembelian telefon pintar jenis Iphone 13 menggunakan kad ATM milik pengadu.Katanya, siasatan telah dibuka mengikut Seksyen 4 Akta Jenayah Komputer 1997 dan usaha untuk mengesan suspek juga sedang dibuat.Terdahulu tular rakaman video berdurasi 44 saat di Twitter memaparkan seorang lelaki bersama dengan seorang wanita di sebuah kedai telefon sedang membuat pembelian menggunakan kad ATM yang didakwa milik individu lain.


Parlimen Tambun akan terima 5,000 Bakul Rahmah

MERU RAYA, 29 Mac - Sebanyak 5,000 Bakul Rahmah akan diagihkan di Parlimen Tambun, Perak sepanjang bulan Ramadan ini.Pegawai Khas Parlimen Tambun, Amir Sabri berkata, pihaknya akan bekerjasama dengan Badan Bukan Kerajaan (NGO) dalam usaha mengenal pasti golongan yang memerlukan.Jelas beliau, setakat ini pihaknya telah mengagihkan 1,500 Bakul Rahmah kepada penduduk sekitar Meru Raya, Ipoh."Kebanyakannya memang barang keperluan lah seperti bihun tepung, beras sardin dan minyak masak dan ada beberapa barang lain lagi lah, yang mana saya kira ianya dapat sekurang kurangnya meringankan sikit lah beban. Anggaran barang itu, saya lihat seperti dalam RM80 ke RM100 untuk sebuah keluarga," kata Amir, di sini.

Sementara itu, rata rata penerima bantuan berterima kasih atas keprihatinan kerajaan membantu penduduk sekitar."Ya boleh meringankan beban kami, bagi barang. Barang pun kenaikan barang ini tidak menentu. Kita dapat ini meringankan lagi lah, meringankan sikit lah," kata penerima bantuan, Zainal Nor Alang Zainal. "Banyak terima kasih kepada Perdana Menterila, beri barang-barang keperluan ini," penerima bantuan, Lau Io Ling."Baguslah selama hari ini kita pun buat apa pun bantuan banyak dapat lah terutama PM selalu bagi kan macam ,pakcik pun dapat lah bekalan makan makanan kering apa semua, itu yang pakcik gembira tu," penerima bantuan, Mahmood Zakaria.


20,000 naskhah Al-Quran terjemahan bahasa Khmer dicetak, dihantar ke Kemboja

BUTTERWORTH, 29 Mac- Sebanyak 20,000 naskhah Al-Quran dalam terjemahan bahasa Khmer telah dicetak dan dihantar ke Kemboja.Ia menerusi Program Wakaf Al-Quran anjuran Yayasan Restu, sepanjang bulan Ramadan ini.Pengurus Yayasan Restu Wilayah Utara, Anuar Omar berkata jumlah itu akan terus ditambah, selain agihannya diperluas ke negara lain.24 Februari lalu, kerajaan memperuntukkan RM10 juta bagi pengedaran segera cetakan 20,000 naskah terjemahan Al-Quran dalam Bahasa Sweden serta bahasa asing utama dunia.Peruntukan berkenaan disalurkan kepada Yayasan Restu bagi menerajui usaha berkenaan."Mencetak dan menyebarkan Al-Quran ke seluruh dunia, pertama kali kita menghantar ke negara Sweden dan Yayasan Restu juga mencetak dalam bahasa Khmer (Kemboja), bahasa Kazakh (Kazakhstan), Kantonis dan juga pelbagai bahasa yang kita tengah buat sekarang untuk kita edar di seluruh dunia," katanya di sini.

(Pengurus Yayasan Restu Wilayah Utara, Anuar Omar)


Fahmi adakan lawatan kerja dua hari di Kedah

ALOR SETAR, 29 Mac - Sultan Kedah Al-Aminul Karim Sultan Sallehuddin Ibni Almarhum Sultan Badlishah hari ini perkenan menerima sembah mengadap Menteri Komunikasi dan Digital, Fahmi Fadzil. Sembah mengadap diadakan di Istana Anak Bukit, di sini pagi tadi. Dalam pertemuan selama satu jam itu, pelbagai topik dibincangkan, antaranya berkaitan status terkini telekomunikasi di Kedah, perancangan pembinaan Pusat Ekonomi Digital (PEDi), perkembangan 5G di Kedah, dan perkembangan ekonomi digital. Turut hadir, Ketua Setiausaha Kementerian Komunikasi dan Digital, Datuk Seri Mohammad Mentek dan Ketua Pengarah Jabatan Penerangan Malaysia, Datuk Mohd Sukari Ab Hamid. Fahmi kini dalam rangka lawatan kerja selama dua hari ke Kedah.

(Fahmi ketika lawatan ke PEDi RP Seberang Terus di Alor Setar)

Selain sembah mengadap Sultan Kedah, beliau turut menghadiri beberapa program lain. Antaranya, melawat PEDi RP Seberang Terus di Alor Setar, merasmikan'Point of Presence' (PoP) di Sekolah Menengah Kebangsaan Padang Terap di Kuala Nerang, dan menghadiri program Townhall bersama warga Kementerian Komunikasi dan Digital Kedah di auditorium KEDAHfm.

Dalam pada itu, Pusat Ekonomi Digital (PEDi) banyak memberi manfaat terutama kepada golongan usahawan untuk mengembangkan perniagaan masing-masing. Ini diakui sendiri para usahawan yang menggunakan kemudahan yang disediakan di pusat tersebut untuk mempelajari mengenai perniagaan dan platform untuk memasarkan produk mereka. "Saya mula menggunakan PEDi dalam tempoh tiga tahun dan sepanjang tiga tahun itu PEDi banyak bantu saya untuk mengeluarkan produk sendiri dan PEDi juga bantu saya untuk memasarkan produk secara dalam talian untuk lebih kembangkan perniagaan secara lebih meluaslah di lain-lain negeri kan. Kalau menggunakan 'offline' dia punya marketing tu agak terhad kan sebab ia tidak meliputi semua kawasan, berbanding kita guna platform secara dalam talian," kata usahawan, Rabiatun Adawiyah Hamzah."PEDi banyak memberi manfaat kepada saya, sebelum ini saya berniaga di telegram dan apabila pada masa kini platform 'tiktok' dan 'shoppe' lebih menarik perhatian kepada orang ramai, jadi PEDi yang mengajar saya kelas usahawan tiktok dan shoppe. Jadi di sini saya banyak menggunakan manfaatnya seperti 'print waybave', tangkap gambar produk dan cara marketkan produk saya dekat di platform tiktok dan shoppe," usahawan, Sofea Nazira Abd Razak. "Pedi sangat membantu saya dalam mengembangkan lagi saya punya pengetahuan contohnya saya boleh belajar cara macam mana untuk sunting produk, contohnya kita guna aplikasi Canva, jadi di situ saya boleh hasilkan saya punya produk dengan lebih menarik lagi, lagipun .Sofea Nazira Abd Razak ini ada pengurus, penolong pengurus yang boleh melatih kita untuk mengetahui lebih lanjut nak kembangkan perniagaan kita," usahawan, Atifah Mohammad Shukri. Mereka ditemui RTM selepas lawatan kerja Fahmi Fadzil ke PEDi Seberang Terus.


HSA ajak orang ramai derma darah

JOHOR BAHRU, 29 Mac- Jabatan Perubatan Transfusi, Hospital Sultanah Aminah (HSA) di sini mengajak orang ramai tampil menderma darah bagi memastikan bekalan sentiasa mencukupi dan melebihi daripada paras selamat, khususnya sepanjang Ramadan ini. Ketua Jabatan Perubatan Transfusi HSA, Dr Mohamad Mizan Gusari berkata bekalan itu perlu bagi menampung keperluan prosedur transfusi darah termasuk kes kemalangan, pembedahan dan rutin seperti pesakit talasemia.Beliau berkata HSA bukan sahaja membekalkan darah kepada pesakit di hospitalnya, malah kepada empat hospital minor di Johor serta 20 hospital swasta yang mempunyai perjanjian pembekalan."HSA akan turut terkesan akibat kekurangan bekalan darah pada bulan puasa dan mengikut data tahun lepas, sebanyak 25 peratus penurunan jumlah kutipan darah berlaku apabila menjelang Ramadan."Justeru, melalui kempen pendermaan darah anjuran HSA semasa Ramadan ini, kami berharap agar ramai penderma konsisten dan penderma baharu tampil bagi membantu pihak hospital mengatasi masalah kekurangan bekalan,” katanya dalam kenyataan hari ini.

(HSA bukan sahaja membekalkan darah kepada pesakit di hospitalnya, malah kepada empat hospital minor di Johor serta 20 hospital swasta yang mempunyai perjanjian pembekalan/Foto Hiasan)

Dr Mohamad Mizan berkata orang ramai yang ingin menderma darah boleh hadir ke Pusat Pendermaan Darah HSA di Jalan Mahmoodiah di sini dan Johor Bahru Blood Donation Suite di The Mall Mid Valley Southkey di sini atau menerusi kempen derma darah bergerak di seluruh negeri. "Warga Johor yang sihat dan berumur antara 17 hingga 60 tahun amatlah dialu-alukan untuk menderma darah dengan hadir secara terus, tanpa perlu membuat sebarang janji temu. "Bagi umat islam yang berminat untuk menderma darah, mereka disaran berbuat demikian sebelum 9.30 pagi," katanya sambil menambah setiap beg darah yang didermakan mampu menyelamatkan tiga nyawa.Maklumat lanjut berkaitan aktiviti dan kempen derma darah boleh didapati menerusi Facebook Jadual Kempen Derma Darah Johor Bahru dan Instagram @bloodbankhsajb.-BERNAMA


Pelepasan cukai individu dalam SSPN dilanjutkan

KUALA LUMPUR, 29 Mac- Kerajaan bersetuju melanjutkan pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional (SSPN).Perdana Menteri, Datuk Seri Anwar Ibrahim berkata pelepasan cukai tersebut akan dilaksanakan sehingga tahun 2024."Saya bersetuju untuk melanjutkan pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional (SSPN) sehingga tahun 2024. "Cadangan ini melibatkan kehilangan hasil Kerajaan sekitar RM250 juta setahun dan memanfaatkan lebih 400,000 pembayar cukai," katanya.

(Kerajaan bersetuju melanjutkan pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional, SSPN/Foto Fail)

Beliau menyatakan demikian ketika membentangkan Rang Undang-Undang Perbekalan (2023) di Dewan Negara.

Sebelum ini, Ketua Pegawai Eksekutif Lembaga Hasil Dalam Negeri (LHDN), Datuk Dr Mohd Nizom Sairi, menyatakan mulai Tahun Taksiran 2023, pembayar cukai yang mencarum dalam SSPN tidak lagi layak menuntut pelepasan cukai individu hingga RM8,000.

SJKP, dana pembiayaan ditingkatkan kepada RM5 bilionSementara itu, Perdana Menteri memaklumkan mulai 1 April 2023, Skim Jaminan Kredit Perumahan, SJKP akan diperluas merangkumi kedua-dua golongan berpendapatan tetap dan tidak tetap untuk memiliki rumah pertama mereka.Untuk itu, dana pembiayaannya ditingkatkan kepada RM5 bilion."Skim Jaminan Kredit Perumahan (SJKP) telah ditambah baik dengan meningkatkan dana jaminan pembiayaan daripada RM3 bilion kepada RM5 bilion ringgit untuk membantu pembeli rumah kali pertama, terutamanya mereka yang tidak berpendapatan tetap. "Mulai 1 April 2023, Kerajaan Malaysia akan meluaskan sasaran SJKP bagi merangkumi kedua-dua golongan berpendapatan tetap dan tidak tetap untuk memiliki rumah pertama mereka. Ikhtiar ini akan memanfaatkan khususnya isi rumah dalam kategori B40 dan M40," menurut Anwar.Bagi terus menggalakkan pemilikan rumah, kerajaan akan meneruskan pengecualian duti setem bagi pemilikan rumah pertama dengan pengecualian sepenuhnya duti setem bagi rumah bernilai RM500,000 ke bawah dan pengecualian duti setem 75 peratus untuk rumah bernilai lebih RM500,000 hingga RM1 juta.


Bantuan khas RM300 kepada anggota Rela dan sukarelawan APM, polis, bomba

(Perdana Menteri, Datuk Seri Anwar Ibrahim/Foto Bernama)

KUALA LUMPUR, 29 Mac- Kerajaan bersetuju untuk menyalurkan Bantuan Khas Kewangan Aidilfitri sebanyak RM300 kepada lebih 200,000 orang anggota Rela, sukarelawan Angkatan Pertahanan Awam, polis dan bomba. Perdana Menteri, Datuk Seri Anwar Ibrahim berkata bantuan diharap dapat membantu menambah keperluan sukarelawan beruniform menjelang Aidilfitri."Ini pengumuman baharu, sebab saya sebut tadi ada kategori bila kita teliti tidak dapat manfaat yang sama. Kategori ini ialah sukarelawan termasuk Rela, Angkatan Pertahanan Awam, sukarelawan polis dan sukarelawan bomba."Ia berbeza dengan pekerja tetap ataupun polis bantuan, itu tak termasuk tapi kategori sukarelawan ini 200,000 orang yang tidak mendapat manfaat, mereka juga hadapi masalah menjelang Aidilfitri, maka saya setuju untuk memberikan sagu hati sebanyak RM300," katanya.

Beliau menyatakan demikian ketika membentangkan Rang Undang-Undang Perbekalan (2023) di Dewan Negara. Bayaran bantuan khas berkenaan akan dibuat pada pertengahan bulan April.


Kadar jangka pendek kekal stabil susulan operasi BNM

KUALA LUMPUR, 29 Mac - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM46.06 bilion dalam sistem konvensional dan RM29.34 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM500 juta, masing-masing bertempoh tujuh dan 30 hari.

Ia juga akan mengendalikan dua tender repo berbalik, terdiri daripada tender RM300 juta selama 30 hari dan tender RM390 juta (61 hari) serta tender Program Murabahah Komoditi (CMP) RM1 bilion untuk jangka masa 30 hari.Selain itu, BNM telah mengumumkan ketersediaan repo berbalik, perjanjian jualan dan beli semula serta  kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM44.8 bilion untuk tender semalaman konvensional dan RM27.3 bilion bagi tender semalaman Murabahah. -BERNAMA


LLM, syarikat konsesi kerjasama laksana sistem pembayaran tol terbuka

KUALA LUMPUR, 29 Mac- Lembaga Lebuhraya Malaysia (LLM) akan bekerjasama dengan syarikat-syarikat konsesi lebuh raya untuk melancarkan pelaksanaan sistem pembayaran tol secara terbuka.Ia dengan mengambil kira keseluruhan persekitaran sistem tol sedia ada.LLM menerusi kenyataan memaklumkan pelaksanaan sistem pembayaran tol secara terbuka itu juga adalah inisiatif awal bagi peralihan ke arah sistem Multi Lane Fast Flow (MLFF) yang giat diusahakan ketika ini."Ini merupakan langkah yang tepat dalam usaha kerajaan/kementerian memberi pilihan serta kemudahan kepada pengguna bagi tujuan pembayaran tol di lebuh raya," menurut kenyataan itu hari ini.

Dalam pada itu, LLM mengharapkan pengguna lebuh raya memberi komitmen dan sokongan berterusan untuk penambahbaikan pengoperasian lebuh raya bertol dan sentiasa mengalu-alukan pandangan daripada mereka.


Isu pembekalan buruh asing, Tanah Rizab Melayu tumpuan Dewan Rakyat hari ini

KUALA LUMPUR, 29 Mac - Isu berkaitan pembekalan tenaga buruh asing ke negara ini dan kadar keluasan asal Tanah Rizab Melayu di Semenanjung dijangka menjadi tumpuan Dewan Rakyat hari ini.Menurut Aturan Urusan Mesyuarat yang disiarkan di laman rasmi Parlimen, Chow Kon Yeow (PH-Batu Kawan) bertanyakan Menteri Sumber Manusia mengenai senarai rundingan yang sedang, telah dan juga dalam proses dengan negara berpotensi membekalkan tenaga buruh ke dalam negara.Soalan itu dikemukakan Chow pada sesi Pertanyaan-pertanyaan Bagi Jawab Lisan yang turut meminta jumlah bilangan pekerja yang dijangka dibawa masuk dan tempoh untuk mengatasi isu kekurangan tenaga buruh yang dihadapi setiap industri pada masa ini.Datuk Seri Mohd Shafie Apdal (Warisan-Semporna) turut meminta Menteri Sumber Manusia menyatakan sama ada kerajaan akan merangka satu dasar yang jelas dan kukuh bagi mengatasi isu kekurangan tenaga kerja di samping mengelak berlaku kebanjiran warga asing dalam negara.

Turut dijangka menjadi tumpuan ialah pertanyaan Datuk Seri Dr Ismail Abd Muttalib (PN-Maran) kepada Menteri Sumber Asli, Alam Sekitar dan Perubahan Iklim mengenai jumlah keluasan asal Tanah Rizab Melayu mengikut negeri di Semenanjung dan langkah kerajaan mengatasi isu keluasan yang semakin berkurangan.Selain itu, Datuk Seri Hasni Mohammad (BN-Simpang Renggam) turut meminta Menteri Sumber Asli, Alam Sekitar dan Perubahan Iklim menyatakan status terkini mengenai hasrat negara menuju 'Carbon Neutral' menjelang 2050 di bawah Rancangan Malaysia Ke-12.Selesai sesi itu, Rang Undang-undang Kesalahan-kesalahan Seksual Terhadap Kanak-kanak (Pindaan) 2023 dijangka akan dibentangkan untuk bacaan kali kedua hari ini. -BERNAMA


Peniaga lega, masalah air bertakung sejak 10 tahun selesai

IPOH, 29 Mac- Seramai 149 peniaga di tapak bazar Ramadan Taman Perpaduan, Ulu Kinta menzahirkan rasa syukur apabila dapat menjalankan perniagaan dengan selesa selepas kerja-kerja naik taraf tapak berkenaan selesai dilakukan.Sejak 10 tahun lalu, peniaga berhadapan kesukaran apabila air sering bertakung di kawasan itu, selain permukaan berpasir dan tidak rata.Namun masalah berkenaan diselesaikan apabila tapak tersebut siap diturap sepenuhnya sebelum Ramadan.Ahli Dewan Undangan Negeri (ADUN) Ulu Kinta, Muhamad Arafat Varisai Mahamad berkata, kerja-kerja naik taraf terbabit menelan kos hampir RM220,000 melibatkan kawasan sepanjang 5.3 kilometer."Dari depan sampai ke hujung, seluruh kawasan ini ditambah baik.Pada mulanya kami minta untuk selesaikan masalah air bertakung sahaja, namun syukur keseluruhan kawasan ini telah ditambah baik," katanya ketika hadir ke bazar Ramadan tersebut di sini.

(Muhamad Arafat Varisai Mahamad, ADUN Ulu Kinta)

Sementara itu, Pengerusi Persatuan Penjaja-penjaja Kecil Melayu, Pasar Malam Bergerak bahagian Kinta menyambut baik inisiatif berkenaan demi keselesaan peniaga dan pengunjung."Saya amat gembira kerana kita minta sedikit sahaja, tetapi dapat semua.Satu bazar Ramadan semua diturap habis dalam masa tiga hari," katanya.


Agong, Permaisuri berkenan berbuka puasa bersama penduduk di Raub

RAUB, 29 Mac- Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berbuka puasa bersama hampir 1,500 penduduk, di Masjid Sultan Abu Bakar, di sini.Keberangkatan tiba Seri Paduka berdua di masjid berkenaan pada pukul 6.40 petang, diiringi Menteri Besar Pahang, Datuk Seri Wan Rosdy Wan Ismail dan isteri, Datin Seri Datuk Burhah Mohammed.Berangkat mengiringi baginda berdua, Tengku Panglima Raja Kolonel Tengku Amir Naseer Ibrahim Shah dan Tengku Arif Bendahara Tengku Muhammad Iskandar Ri’ayatuddin Shah.Baginda berdua turut berkenan mengurniakan sumbangan kepada 60 penerima daripada golongan memerlukan di daerah itu.Seri Paduka berdua kemudian menunaikan solat Maghrib, Isyak dan tarawih secara berjemaah di masjid tersebut sebelum berangkat pulang.

(Al-Sultan Abdullah berkenan menunaikan solat Maghrib, Isyak dan tarawih ketika berangkat ke Masjid Sultan Abu Bakar, di sini / Foto BERNAMA)

Pengerusi Jawatankuasa Komunikasi dan Multimedia, Belia, Sukan dan Badan-badan Bukan Kerajaan Pahang, Fadzli Mohamad Kamal, ketika berucap berkata, keberangkatan Seri Paduka berdua ke daerah itu menyerlahkan kasih sayang selain sifat yang sentiasa memahami denyut nadi rakyat khususnya pada Ramadan ini.

"Setiap kali ketibaan Ramadan, Seri Paduka tidak pernah lupa, malah sentiasa meluangkan masa untuk berbuka puasa bersama-sama rakyat jelata sambil menghulurkan sumbangan kepada mereka yang memerlukan meskipun baginda sibuk menggalas tugasan sebagai Yang di-Pertuan Agong," kata beliau yang juga Ahli Dewan Undangan Negeri (ADUN) Dong.


Enam buah rumah rosak akibat ribut di Perlis

ARAU, 28 Mac- Enam buah rumah rosak ekibat angin kencang dan hujan lebat yang melanda Perlis kira-kira pukul 4.15 petang semalam.Kebanyakan kerosakan melibatkan bahagian bumbung rumah yang diterbangkan angin.Ribut berkenaan menjejaskan beberapa kawasan di daerah Kangar dan Arau iaitu di Kampung Bakong, Kampung Behor Mempelam, Kampung Belat Batu dan Kampung Semut Gatal.

(Keadaan salah sebuah rumah yang rosak akibat ribut)

Menurut Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor, pihaknya bergegas ke lokasi kejadian sebaik sahaja dimaklumkan mengenai insiden berkenaan."Kami turun ke lokasi untuk mendapatkan anggaran sebenar kerosakan dan jumlah rumah terlibat.Bantuan bagi membaiki kediaman dan keperluan berkaitan akan disalurkan segera pihak MAIPs, Jabatan Kebajikan Masyarakat (JKM) dan Pengurusan Masjid mengikut kariah mangsa terlibat," katanya.


Kerja naik taraf jambatan KTMB tidak ganggu aliran trafik - PLUS

PETALING JAYA, 28 Mac- Plus Malaysia Berhad (PLUS) memberi jaminan kerja-kerja naik taraf jambatan Keretapi Tanah Melayu Berhad (KTMB) yang bermula 30 Mac ini tidak akan mengganggu aliran trafik semasa Aidilfitri.Pengurus Besar Kanan Operasi PLUS, Mohd Yusof Abdul Aziz berkata pihaknya akan menghentikan operasi naik taraf tersebut selama 10 hari ketika perayaan bagi memastikan tiada gangguan aliran trafik khususnya waktu puncak.Jambatan KTMB tersebut merentangi Lebuhraya Baru Lembah Klang, NKVE antara Persimpangan Shah Alam dan Subang. "Jadi memang tidak akan ada kerja semasa perayaan, macam biasa pun kita akan 'issue stop work order' kita panggil. Jadi lebih kurang 10 hari.

(Pengurus Besar Kanan Operasi PLUS, Mohd Yusof Abdul Aziz)

Beliau menyatakan demikian dalam sidang media, di sini hari ini.

Tambah Mohd Yusof, kerja naik taraf akan dilaksanakan secara berperingkat selama 7 bulan dan dijangka siap sepenuhnya pada awal November 2023.Sepanjang tempoh tersebut, kerja-kerja naik taraf akan dijalankan bermula 10 malam hingga 5 pagi.Kerja naik taraf itu merupakan kerjasama antara PLUS, Lembaga Lebuhraya Malaysia (LLM) dan Keretapi Tanah Melayu Berhad (KTMB).


Ayob Khan Pengarah Baharu JSJ mulai 16 April

KUALA LUMPUR, 28 Mac- Pengarah Jabatan Siasatan Jenayah Narkotik (JSJN) Bukit Aman Datuk Seri Ayob Khan Mydin Pitchay dilantik sebagai Pengarah Jabatan Siasatan Jenayah (JSJ) yang baharu.Setiausaha Polis Diraja Malaysia Datuk Noorsiah Mohd Saaduddin dalam kenyataan malam ini berkata pelantikan berkenaan berkuat kuasa pada 16 April ini.Pelantikan Ayob Khan sebagai Pengarah JSJ yang baharu bagi menggantikan Datuk Seri Abd Jalil Hassan yang akan bersara wajib dalam tempoh terdekat ini.Terdahulu, Ayob Khan, 57, menjadi Pengarah JSJN pada 25 Dis 2021 selepas menyandang jawatan Ketua Polis Johor pada 6 Mac 2020.

(Datuk Seri Ayob Khan Mydin Pitcha/BERNAMA)

Beliau sebelum itu merupakan Ketua Penolong Pengarah Bahagian Anti Pengganas, Cawangan Khas, Bukit Aman. -BERNAMA


Pengemis bermusim warga asing jejas imej Bandaraya Islam

(Operasi MPKB Tangkap Pengemis di Pejabat Penguatkuasa MPKB)

KOTA BHARU, 28 Mac- Kehadiran "bermusim" kumpulan pengemis dan gelandangan, mencacatkan pemandangan di samping menjejaskan imej Kota Bharu sebagai ‘Bandaraya Islam’.Yang Dipertua Majlis Perbandaran Kota Bharu (MPKB), Rosnazli Amin berkata, justeru pihaknya tidak mahu lokasi-lokasi tertentu di sini menjadi tempat persinggahan mereka sehingga menimbulkan rasa kurang senang penduduk.Katanya, modus operandi yang digunakan oleh pengemis warga asing bagi meraih simpati orang ramai adalah dengan memakai pakaian lusuh selain membawa kanak-kanak kecil bersama."Ini memberi cerminan yang tidak baik kepada warga Kota Bharu seolah warga nya tidak prohatin kepada orang-orang miskin."Sebenarnya tidak, mereka ini merupakan orang asing yang datang khusus untuk kutip derma dan sedekah," katanya.Beliau berkata beberapa kawasan di bandar Kota Bharu dikenal pasti sebagai lokasi warga asing ini "beroperasi" termasuk di sekitar Padang Merdeka yang bersebelahan dengan Masjid Muhammadi, yang dikatakan antara kawasan ramai orang bersedekah, termasuk membayar zakat fitrahMengulas lanjut beliau berkata, sikap masyarakat yang pemurah dan suka memberi secara tidak langsung membuka ruang kepada pengemis menyebabkan kehadiran mereka semakin ramai.

"Kita tahu kedatangan mereka ini (pengemis) adalah semata-mata bagi meraih simpati penduduk tempatan di sini yang terkenal dengan kemurahan hati," katanya pada sidang media Operasi MPKB Tangkap Pengemis di Pejabat Penguatkuasa MPKB di sini, hari ini.Dalam operasi itu, MPKB menahan 14 pengemis termasuk lapan warga asing berusia tiga hingga 70 tahun.Seramai 24 orang pegawai dan anggota MPKB, Jabatan Imigresen Malaysia (JIM), Jabatan Kebajikan Masyarakat (JKM) dan Majlis Agama Islam Dan Adat Istiadat Melayu Kelantan (MAIK) menyertai operasi berkenaan yang dijalankan kira-kira 3 jam, siang tadi.


Pembiayaan IPR dijangka mula disalur pada April

TAPAH, 28 Mac- Pembiayaan Inisiatif Pendapatan Rakyat (IPR) di bawah Kementerian Pembangunan Usahawan dan Koperasi dijangka mula di salur pada April.

Timbalan Menteri Pembangunan Usahawan dan Koperasi, K Saraswathy berkata, inisiatif diperkenalkan Kementerian Hal Ehwal Ekonomi itu dapat membantu golongan miskin tegar yang menerima bantuan peralatan atau baru menceburi pertanian menubuhkan koperasi bagi memulakan perniagaan.Jelasnya, pendaftaran IPR telah mendapat sambutan menggalakkan dengan lebih 22,000 orang telah mendaftar dalam tempoh satu bulan.Katanya, pendaftaran itu diterima daripada keseluruhan 150,000 individu miskin tegar yang layak sejak inisiatif dimulakan pada Februari lalu.

(Timbalan Menteri Pembangunan Usahawan dan Koperasi, K Saraswathy)

"Mereka yang menerima bantuan dari segi peralatan dan yang mereka yang ingin menceburi dalam pertanian boleh memulakan koperasi. Jadi akan ada satu usaha bersama tolong-menolong dan "Itu boleh menjayakan usaha mengeluarkan mereka daripada kemiskinan tegar, apa yang dicadangkan oleh Menteri Ekonomi lebih bersasar kepada mereka dibawah paras kemiskinan tegar", katanya.Beliau berkata demikian kepada pemberita sempena Program Sentuhan Mesra Gerakan Koperasi dan Tautan Kasih Ramadan di Pertubuhan Kebajikan Yayasan Anak Yatim Piatu Darul Aitam, Temoh di Tapah.Perdana Menteri, Datuk Seri Anwar Ibrahim ketika membentangkan Belanjawan 2023 berkata, kerajaan akan melaksanakan IPR dengan peruntukan sejumlah RM750 juta kepada Kementerian Ekonomi bagi menjayakan bantuan berkenaan.Program tersebut menyasarkan peserta meraih pendapatan antara RM2,000.00 hingga RM2,500 sebulan dalam tempoh pemantauan 24 bulan dan selepas itu dapat menjana pendapatan sendiri melalui hasil yang diperolehi.Menerusi program itu, peserta boleh membuat permohonan IPR yang terdiri daripada kategori Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN).


Perkukuh hubungan Malaysia-Kemboja, buka pelbagai peluang kerjasama

(Datuk Seri Anwar Ibrahim (kiri) pada sidang media bersama Perdana MenteriKemboja, Hun Sen di Peace Palace, Phnom Penh, Kemboja, 27 Mac 2023/Foto Fail)

KUALA LUMPUR, 28 Mac- Lawatan rasmi Perdana Menteri ke Kemboja, langkah tepat dalam usaha memperkukuh hubungan dua hala antara kedua-dua negara ke tahap komprehensif.Ia turut membuktikan komitmen Datuk Seri Anwar Ibrahim memperkasa hubungan diplomatik yang mendalam sejak 1957 bersama negara itu.Demikian pandangan Pensyarah Kanan, Pusat Pengajian Ekonomi, Kewangan dan Perbankan, UUM, Profesor Madya Dr. Irwan Shah Zainal Abidin."Jadi kita boleh menggunakan platform perjanjian Perkongsian Ekonomi Komprehensif Serantau (RCEP) ini, bagaimana boleh fokus lebih terperinci industri atau sektor Perusahaan Mikro, Kecil dan Sederhana (PMKS) dan peluang kepada mereka menembusi pasaran serta meningkatkan kapasiti perniagaan di masa hadapan, terutama bagaimana mereka dapat terlibat dalam regional 'supply change'," katanya kepada RTM.

(Profesor Madya Dr. Irwan Shah Zainal Abidin)

Lawatan itu juga disifatkan tepat pada masanya untuk memperkukuhkan hubungan dua hala berikutan Kemboja menyasarkan untuk menjadi negara berpendapatan sederhana tinggi menjelang 2050.Ini termasuk sektor pelaburan, industri halal, teknologi digital, pendidikan dan pertahanan.Selaras dengan perjanjian RCEP yang dimeterai 15 negara Asia-Pasifik termasuk 10 negara anggota Asean, Malaysia dan Kemboja perlu fokus untuk memberi keutamaan dalam sektor berkenaan bagi terus mengukuhkan lagi hubungan dua hala antara kedua-dua negara.Pada 11 bulan pertama 2022, hasil perdagangan Kemboja dengan negara anggota RCEP termasuk Malaysia mencapai AS$28.4 bilion.Sementara itu, Pengarah Program MBA, Putra Business School, Profesor Madya Dr. Ahmed Razman Abdul Latiff berkata langkah syarikat beras Malaysia dalam memenuhi keperluan import beras dan kacang gajus dari Kemboja dilihat sebagai permulaan yang positif untuk menggalakkan perdagangan kedua-dua negara."Kerana banyak kelebihan apabila kita melaksanakan perdagangan antara negara Asean kerana faktor logistiknya dan juga hubungan yang erat selama ini memudahkan perniagaan dan perdagangan dilakukan, bukan sahaja Malaysia dan Kemboja malah dengan negara Asean yang lain. "Ini harus diambil berat oleh industri dan pengusaha bagaimana pasaran domestik dapat diperkembangkan untuk merangkumi 'region' atau arena Asean ini supaya semua dapat manfaat termasuk Malaysia dan negara anggota Asean yang lain," menurutnya.

(Profesor Madya Dr. Ahmed Razman Abdul Latiff)


Lawatan PM ke China, perkukuh hubungan, jana pelaburan berkualiti

KUALA LUMPUR, 28 Mac- Lawatan rasmi Perdana Menteri, Datuk Seri Anwar Ibrahim ke China akan memperkukuh hubungan dua hala kedua-dua negara, terutama dalam aspek perdagangan dan pelaburan.Ketua Pegawai Eksekutif Lembaga Pembangunan Pelaburan Malaysia (MIDA), Datuk Arham Abdul Rahman yakin, kunjungan itu akan menarik lebih banyak pelaburan berkualiti dan bernilai tinggi seterusnya mengekalkan kedudukan negara sebagai destinasi pelaburan pilihan.Jelasnya, China merupakan rakan dagang terpenting dan sumber pelaburan langsung asing terbesar bagi negara.

(Ketua Pegawai Eksekutif Lembaga Pembangunan Pelaburan Malaysia (MIDA)Datuk Arham Abdul Rahman)

Tahun lalu, negara tembok besar itu menyumbang pelaburan langsung asing (FDI) berjumlah RM55.4 bilion."Pelaburan dari China merupakan antara yang terbesar, China menduduki di tangga pertama pada tahun lepas, 2021 dan 2020. "Jadi, dengan lawatan yang akan dibuat oleh Perdana Menteri akan memperkukuhkan lagi hubungan erat sedia ada di antara kerajaan China dan Malaysia. Secara tidak langsung ini juga memberikan satu mesej, bahawa lebih banyak pelaburan atau perdagangan dapat dihasilkan daripada lawatan yang dibuat oleh Perdana Menteri", katanya.Bercakap secara eksklusif kepada RTM, beliau menjangkakan pelabur China bakal menunjukkan minat melabur dalam bidang teknologi digital dan logistik.Perdana Menteri dijadual memulakan lawatan ke China bermula esok hingga 1 April.


Tiada rancangan naikkan kadar VEP -Loke

JOHOR BAHRU, 28 Mac- Caj permit masuk kenderaan, VEP bagi kenderaan berdaftar Singapura yang memasuki pintu sempadan negara tidak akan dinaikkan.Menteri Pengangkutan, Anthony Loke Siew Fook berkata, ketika ini kerajaan tidak berhasrat meningkatkan kadar sedia ada iaitu RM20, untuk setiap kenderaan asing yang melalui Tambak Johor, atau Lebuhraya Linkedua, Gelang Patah.“Jadi kita kena lihat timbal balik itu, kita juga hendak menggalakkan pelancong dari Singapura untuk masuk ke Johor dan menyumbang kepada ekonomi, jadi setakat ini belum ada cadangan menaikkan kadar itu,” katanya pada sidang media selepas Majlis Perasmian Pas Tanpa Had MyBAS50 dan bas elektrik di Larkin Sentral di sini.Beliau berkata demikian ketika mengulas mengenai saranan Ahli Dewan Undangan Negeri (ADUN) Kota Iskandar Datuk Pandak Ahmad kepada kerajaan pada 21 Mac lepas, agar menaikkan kadar VEP khusus bagi kenderaan warga Singapura yang mahu memasuki negara ini melalui pintu sempadan antarabangsa di Johor.

(Caj permit masuk kenderaan, VEP bagi kenderaan berdaftar Singapura yang memasuki pintu sempadan negara tidak akan dinaikkan)

Pandak dilapor berkata kenaikan bayaran VEP itu dilihat wajar memandangkan kadar tersebut ketika ini amat rendah jika dibandingkan dengan tukaran mata wang negara jiran berkenaan.Ketika ini, RM15 daripada hasil kutipan caj VEP akan dikutip Kerajaan Persekutuan manakala baki RM5 disumbangkan kepada kerajaan Johor.


Lawatan PM ke Arab Saudi tingkat hubungan, kerjasama

(Datuk Seri Anwar Ibrahim (kiri) bersama Dr. Muhammad Al Jasser semasa di Program Bersama Komuniti Perniagaan Bank Pembangunan Islam di Jeddah pada 23 Mac)

PUTRAJAYA, 28 Mac- Lawatan rasmi Perdana Menteri, Datuk Seri Anwar Ibrahim ke Arab Saudi pada 22 hingga 24 Mac lalu mencerminkan komitmen Malaysia meningkatkan hubungan dan kerjasama kedua-dua negara ke tahap lebih kukuh dan komprehensif.Kementerian Luar dalam satu kenyataan memaklumkan, Perdana Menteri telah mengadakan perjumpaan dengan beberapa pemimpin Islam termasuk Setiausaha Agung Pertubuhan Kerjasama Islam (OIC), Setiausaha Agung Liga Muslim Sedunia (MWL) dan Presiden Bank Pembangunan Islam (IsDB).Anwar turut menyampaikan ucaptama dalam majlis yang dihadiri lebih 300 orang tetamu termasuk Presiden pertama IsDB, tokoh-tokoh ilmuan serta pakar-pakar ekonomi dan kewangan.Dalam lawatan itu beliau juga menyertai sesi meja bulat perniagaan bersama 20 ahli perniagaan terkemuka Arab Saudi serta wakil komuniti perniagaan Malaysia. "Beliau telah menyaksikan pemeteraian dan pertukaran memorandum persefahaman (MoU) dan usaha sama antara syarikat Malaysia dengan syarikat Arab Saudi.

(Perdana Menteri, Datuk Seri Anwar Ibrahim menyaksikan pemeteraian tiga Memorandum Persefahaman (MoU) antara syarikat swasta Malaysia dan Arab Saudi)

"Iaitu perjanjian usaha sama (JVA) antara Dagang Nexchange Bhd. dengan Ajlan & Bros Holding Group Co. melibatkan kerjasama pengeluaran cip semikonduktor dan pembukaan kilang di Negeri Sembilan."Turut dimeterai Memorandum Persetujuan (MoA) antara Dewan Perniagaan Antarabangsa Kuala Lumpur dengan Wadi Makkah Knowledge Co. melibatkan aspek latihan kepada jemaah haji di seluruh dunia, dan Memorandum Persefahaman (MoU) antara Qhub International Sdn. Bhd. dengan Eromman Technologies berkenaan produk kelengkapan rumah," menurut kenyataan itu.Bersempena lawatan rasmi itu, Anwar turut menghadiri sesi-sesi perjumpaan dan iftar bersama rakyat Malaysia di Jeddah dan Madinah.Lawatan rasmi Perdana Menteri ke Arab Saudi menggambarkan kepentingan hubungan diplomatik dan kerjasama Malaysia-Arab Saudi. "Polemik dan tanggapan-tanggapan tidak berasas oleh sesetengah pihak di Malaysia atas kepentingan politik sempit tidak akan membantu dalam usaha memartabatkan diplomasi Malaysia ke arah pengukuhan hubungan dan kerjasama dengan negara-negara sahabat di seluruh dunia. Baik di peringkat dua hala, serantau dan antarabangsa," tegas kenyataan Wisma Putra.


Persiapan lengkap sebelum lawatan rasmi PM ke Arab Saudi

(Menteri Luar, Datuk Seri Dr Zambry Abd Kadir)

PUTRAJAYA, 28 Mac- Persiapan awal yang menyeluruh telah dibuat sebelum lawatan rasmi Perdana Menteri, Datuk Seri Anwar Ibrahim ke Arab Saudi baru-baru ini.Persiapan itu meliputi beberapa siri perbincangan bersama pihak kerajaan Arab Saudi.Wisma Putra menerusi satu kenyataan menjelaskan, perbincangan diadakan dengan Kedutaan Besar Arab Saudi di Kuala Lumpur, setelah cadangan tarikh lawatan diterima.Menteri Luar, Datuk Seri Dr Zambry juga mengadakan pertemuan dengan rakan sejawatannya dari Arab Saudi semasa lawatan beliau ke Riyadh pada 19 hingga 22 Febuari lalu.Pertemuan itu antara lain menyentuh secara spesifik tentang lawatan Perdana Menteri dan kesesuaian tarikh serta perancangan hasil lawatan.

(Ketibaan Perdana Menteri dan delegasi Malaysia di Jeddah telah disambut oleh Gabenor Jeddah Putera Saud Bin Abdullah Bin Jalawi Al Saud)

Perbincangan juga diadakan antara Kedutaan Besar Malaysia di Riyadh dengan Kementerian Luar Arab Saudi serta beberapa pihak lain yang berkenaan, ke arah memastikan lawatan rasmi Perdana Menteri berlangsung dengan jayanya."Perbincangan-perbincangan tersebut telah menyerlahkan kesediaan di pihak Kerajaan Arab Saudi untuk menerima dan menentukan supaya Lawatan Rasmi YAB Perdana Menteri berjaya diadakan dan mencapai sasaran yang ditetapkan."Kementerian Luar telah menerima Nota Diplomatik daripada Kedutaan Besar Arab Saudi yang bertarikh 21 Mac lalu mengesahkan tarikh lawatan itu. Nota Diplomatik serupa turut diterima Kedutaan Besar Malaysia di Riyadh daripada Kerajaan Arab Saudi."Kedua-dua Nota Diplomatik merujuk Lawatan Rasmi Perdana Menteri pada 22 – 25 Mac 2023 termasuk program kunjungan hormat terhadap Yang Teramat Mulia Raja Salman bin Abdulaziz Al Saud."Nota Diplomatik tersebut jelas menyatakan Kerajaan Arab Saudi mengalu-alukan lawatan Perdana Menteri termasuk pelaksanaan ibadah umrah di Makkah Al-Mukarramah dan ziarah di Madinah AlMunawwarah," menurut kenyataan Wisma Putra.Kenyataan itu menegaskan bahawa polemik lawatan Perdana Menteri ke Arab Saudi yang dibangkitkan sesetengah pihak lebih bersifat spekulasi dan jauh menyimpang daripada fakta sebenar.Tindakan kelompok tertentu memainkan isu tersebut secara negatif tidak adil kepada Wisma Putra dan Kerajaan Malaysia serta kepada Kementerian Luar dan Kerajaan Arab Saudi.


Johor tawar pas bulanan tanpa had MyBas50

JOHOR BAHRU, 28 Mac- Johor menjadi negeri pertama melaksanakan pas bulanan tanpa had bawah program MyBas50, selepas inisiatif tersebut dijalankan di sekitar Lembah Klang sebelum ini.

Menteri Pengangkutan, Anthony Loke Siew Fook berkata perkhidmatan merangkumi 19 laluan di lima koridor iaitu Kota Tinggi, Masai, Kulai, Gelang Patah dan Pontian."Setakat tahun ini, purata seramai 445,000 penumpang menaiki MyBas Johor Bahru setiap bulan, 128 buah bas disediakan untuk memberikan khidmat serta menggalakkan penggunaan pengangkutan awam sebagai mod pilihan rakyat di Johor Bahru," katanya.

(Menteri Pengangkutan, Anthony Loke Siew Fook)

Beliau berkata demikian selepas melancarkan pas tanpa had MyBas dan bas awam elektrik pertama Johor, di Terminal Pengangkutan Awam Larkin, di sini hari ini.

Melalui pas MyBas50, penumpang hanya perlu menggunakan Mykad atau Mytentera dengan menambah nilai RM50 untuk mana-mana laluan MyBas Johor Bahru, selama 30 hari.Kementerian Pengangkutan turut akan memperluas penggunaan pas tanpa had itu ke bandar-bandar utama lain seperti Ipoh, Kuala Terengganu, Kangar dan Seremban.Sementara itu, Anthony Loke turut melancarkan bas elektrik bawah perkhidmatan MyBas.Lapan buah bas elektrik akan digunakan tahun ini dengan kapasiti tempat duduk minimum 50 orang.


Polis rampas 70 ketulan ganja di sebuah rumah

JOHOR, 28 Mac- Polis memberkas seorang pekerja bengkel kereta bersama sejumlah 70 ketulan ganja mampat yang dirampas seberat 63.12 kilogram.

Ganja yang dianggarkan bernilai RM157,800 itu ditemui dalam satu serbuan di sebuah rumah di Yong Peng malam kelmarin.

(Ketua Polis Daerah Batu Pahat, Asisten Komisioner Ismail Dollah / Foto Bernama)

Menurut Ketua Polis Daerah Batu Pahat, Asisten Komisioner Ismail Dollah, suspek berusia 37 tahun dipercayai aktif kegiatan itu sejak awal bulan ini.

"Bekalan ganja yang ditemui semasa serbuan, dipercayai untuk kegunaan kira-kira 31,560 penagih," katanya.

Suspek menjadikan sebuah rumah dan kenderaan miliknya sebagai stor penyimpanan dadah sebelum diedarkan ke pasaran tempatan. Hasil serbuan dan nilai rampasan keseluruhan termasuk sitaan kereta berjumlah, RM167,000.  Suspek direman enam hari bermula semalam bagi membantu siasatan mengikut Seksyen 39B Akta Dadah Berbahaya 1952.


Sasar sifar denggi, kaedah baharu tangani pembiakan nyamuk aedes

KUALA LUMPUR, 28 Mac- Jawatankuasa Kabinet Menangani Denggi tekad memerangi penyakit itu, sekali gus memastikan negara mencapai tahap sifar denggi.Timbalan Perdana Menteri, Datuk Seri Dr. Ahmad Zahid Hamidi berkata selain menstruktur dan memperkuatkan semula jawatankuasa tersebut, kerajaan akan lebih proaktif dalam mengambil langkah pencegahan pembiakan nyamuk aedes dengan beberapa kaedah baharu."Negara kita mesti mencapai tahap sifar denggi, untuk itu kaedah menggunakan BioGel bagi memerangkap nyamuk aedes dan mematikannya telah dilakukan dan akan ditambah luas tanpa menambah peruntukan tetapi ada kaedah-kaedah kos efektif dilakukan."Begitu juga dengan melakukan satu kaedah untuk nyamuk wolbachia bagi melawan nyamuk aedes, ini merupakan satu kaedah baru yang lebih murah," katanya.Beliau menyatakan demikian pada sidang media selepas mempengerusikan Mesyuarat Jawatankuasa Kabinet Menangani Denggi di Parlimen hari ini.

(Timbalan Perdana Menteri, Datuk Seri Dr. Ahmad Zahid Hamidi)

Tambah Ahmad Zahid, jawatankuasa itu akan bekerjasama dengan pihak swasta, pertubuhan bukan kerajaan dan sukarelawan bagi membantu kekangan sumber Kementerian Kesihatan dan Pihak Berkuasa Tempatan dalam menjalankan aktiviti pencegahan.Setakat 25 Mac, lebih 26,000 kes denggi dilaporkan berbanding kira-kira 8,000 kes bagi tempoh sama tahun lalu.Peningkatan dilaporkan berpunca daripada perubahan cuaca, bencana banjir dan pertukaran serotaip virus denggi.


Anthony Loke mohon maaf kepada penumpang LRT

JOHOR BAHRU,28 Mac- Menteri Pengangkutan, Anthony Loke Siew Foke melahirkan kekesalan dan memohon maaf kepada penumpang tren transit aliran ringan, LRT melibatkan laluan Kelana Jaya mengalami kerosakan teknikal semalam.

(Menteri Pengangkutan, Anthony Loke Siew Foke)

"Saya kesal dan mohon maaf kepada semua penumpang yang terlibat terutama warga kerja yang bergegas pulang untuk berbuka puasa. Sudah tentu apa yang berlaku pada waktu puncak semalam memberikan kesan kepada penumpang," katanya.Beliau telah mengarahkan pihak Prasarana Malaysia Berhad untuk mengadakan mesyuarat khas untuk membincangkan dan mengenal pasti masalah teknikal yang dihadapi tren berkenaan.Menurutnya, sepanjang tempoh 2 minggu terdapat beberapa laporan mengenai kerosakan teknikal, membabitkan LRT dan MRT.Dalam pada itu, beliau menghormati hak mangsa-mangsa nahas LRT Kelana Jaya pada 2021, yang memfailkan saman ke atas Rapid Rail Sendirian Berhad dan Prasarana Malaysia Berhad.